‘Nze ne mmami tuli ku bunkenke’-Muwala wa Bugingo\nMUWALA w’omusumba Aloysius Bugingo alaze kitaawe bw’ayolekedde okubaleetera obuzibu ng’abuzaabuza ettaka ly’ekkanisa ekijja okutabula endiga zirowooze nti aba famire bonna beekobaana okulitwala.\nDoreen Bugingo 27, eyasangiddwa mu dduuka lye erya sipeeya wa mmotoka mu kifo ekimanyiddwa nga K zone e Makerere eggulo, yategeezezza nti ye ne nnyina bali ku bunkenke obuva ku ndiga mu kkanisa ya House of Prayer Ministries International e Makerere ezirowooza nti ettaka lyazo aba famire baalibba.\nWadde ettaka lyawandiisibwa mu mannya ga Bugingo, Doreen ne Teddy Naluswa Bugingo mukazi wa Paasita Bugingo ku biwandiiko baliko nga abajulizi ekitegeeza nga nabo bavunaanyizibwa. Doreen agamba nti ekizibu kiri nti omusumba alina bingi by’akola yekka nga teyeebuuzizza ku famire ye ate nga nabo bavunaanyizibwa kyenkanyi.\nWano kwe kugamba nti, okuvaayo okwogera mu mawulire tebaagala kulaga nga bwe batalina mmizi, wabula okwetaasaako abalokole b’ekkanisa eyo abamu abalaba ebintu bino nga bitambula bubi ate ng’olukongoolo tebalussa ku Bugingo yekka wabula ne ku muwala we Doreen ne nnyina.\nObutakkaanya okusinziira ku Musumba Bugingo, busibuka ku ye okwagala okwongera ku muwendo gw’abantu ekkanisa eyo n’ettaka mwe byawandiisibwa, agatteko omuyambi we Francis Mutaawe era gw’atwala nti y’amuddirira mu bukulu bw’ekkanisa wabula nti Doreen ne Teddy kino bakiwakanya era nti baamutwala ne mu kkooti.\nBugingo agamba nti ekkanisa ya balokole bonna si famire ye era awo we yasinziira n’okugoba bombi mu kkanisa. Doreen agamba nti ayagala nnyo eby’emmotoka nga kwe yasinziira okutandika okutunda sipeeya waazo nti era eby’ekkanisa yabivaamu ng’embeera etabuse kitaawe bwe yatandika okwefuula.\nDoreen yagaanyi okwogera ku muwala akola ne Bugingo agambibwa nti ye yaleeta embeera y’okutabuka kwa kitaawe ne nnyina. Mukyala wa Bugingo ayise bba akomewo eka Mukyala wa Bugingo naye alemeddeko n’ategeeza nti teri kwawukana nga Bugingo takuhhaanyizza bantu bonna abaaliwo ku mbaga yaabwe.\nTeddy Naluswa Bugingo eyasangiddwa mu maka gaabwe e Kitende ku lw’e Ntebe yagambye nti, bba yamusaba baawukane ye n’agaana kwe kutandika okumutiisatiisa nti agenda kumuwaayiriza nga bw’ayagala okubba ettaka ly’ekkanisa. Agambye ye talina buzibu na bba era ayagala akomewo awaka kubanga yamusonyiwa. Yagambye nti Bugingo yafuuka nnakyemalira tayagala kuwabulwa ku buli nsonga


Bano okwolesa emibiri baagufuula mulimu\nMicho ye mutendesi wa Cranes omuggya 11 hours agoNantaba ayingidde mu nkaaya z'ettaka e Nansana 13 hours agoNantaba ayingidde mu nkaaya z'ettaka e Nansana 13 hours agoAtemyetemye mukazi we naye ne yetta 14 hours ago‘Sookera ku lubiri lwa Kabaka e Lukunyu’ Batuuze 10 hours agoAbazigu bookezza olubiri lw'e Ggulu 14 hours agoBidandi Ssali akyajjanjabwa 14 hours agoMuseveni ayagala kkooti egobe ababaka bakyewaggula 14 hours agoKabaka alonze Kasekende 14 hours agoAbalongo abeegatta bafudde 14 hours ago\nBano okwolesa emibiri baagufuula mulimu Aug 03, 2012 Abamu ku bawala mu bugoye obuwugirwamu mu kiro kya '''''''''''''''''''''''''''''''''''''''''''''''''\nBya MARTIN NDIJJO ne JOSEPHAT SSEGUYA\nObadde okimanyi nti kati mu Kampala abawala okulaga ebisambi n’amabeere bagufudde mulimu mwe baggya ekyokulya? Abawala bano bakeera bukeezi ne beebuuza wa gye banneeyambulira okwefunira ku ssente bbo ze bayita ez’endola!\nOmuwala nga assa abasajja amabbabanyi mu kiraabu\nEz’endola?! Abamu bwe beebuuza, naye ate bbo okweyambula tebakirabamu lusozi anti abamu babawa 5,000/- okutemya n’okuzibula nga basigadde mu buwale bwa munda n’obuleega olwo ne ‘bamodola’.\nKIVUDDE KU KI?\nEnsonga ziwerako ezeeyambuza abawala bano naye ng’esinga evudde ku kuvuganya okw’amaanyi okuli mu mabaala naddala ag’ebbeeyi n’eby'enfuna. Bbo abadigize abali ba kaasi naddala abasajja, banoonya awali ebisanyusa ‘fun’ soma ffaani. Era eno baggaayi abamu beeyunirayo nnyo olw’essanyu eringi lye bafunirayo n’abamu ne ‘balonda amakubo’ mannya okukwana ebyana bino. Buli kiro ekibaamu abawala abambadde obukete kijjuza ng’ate okuyingira ssente nnyingi anti batandikira ku 30,000/- okudda waggulu.\nEbyana biwala nga byesaze obukete obulaga emibiri.\nOBUKODYO AB’EBBAALA BWE BAKOZESA\nMu kuvuganya mu mabaala, abagaddukanya baleese obukodyo obulala nga muno mwe muli okussaawo ebiro ebituumiddwa amannya ag’enjawulo nga n’ebikolebwamu bya njawulo. Mu bimu ku biro bino mulimu ‘Bikini Night, Bahamas, Caribbean night, Nurses and Doctors n’ebirala’. Bikini night, Bahamas ne Caribbean bisanyusa nnyo abadigize kubanga abawala 60 ku 100 babeera mu bukete.\nEbyana nga bisaazeko Bobi Wine.\nB’ANI ABASINZE OKUBYENYIGIRAMU?\nAbawala abasinze okwenyigira mu mulimu guno b’ebo aboolesa emisono (Models) era bano beesala obugoye obwakazibwako erya ‘kookoonyo’. Waliwo abeeyambula ne basigala mu buwale obw’omunda kyokka abamu olw’okuba n’ensonyi, bambala obukookolo ku maaso olwo ne batandika okutambula ku siteegi n’okuzina ng’eno abalabi banyumirwa.\nAbawala bano abasinga balina ffiga ez’omulembe ate nga balabika bulungi, emibiri miweweevu, balina ebisambi ebyamyuka ebitengula emitima gy’abasajja n’okubassa amabbabbanyi.\nABAWALA BANO BAVA WA?\nAbawala bano abasinga bayizi ku Yunivasite n’amatendekero aga waggulu okuli n’agasomesa eby’emikono. Mulimu n’abafumbo ate abalala tebaafuna mukisa kusoma kutuuka wala y’ensonga lwaki guno kati bagufudde mulimu ogw’enkalakkalira.\nENSASULA Y’ABAWALA BANO\nOlw’okuba si kyabulijjo omuntu okweyambula n’atandika okwolesa omubiri mu lujjudde, oyinza okulowooza nti abawala bano basasulwa buwanana. Kino si bwe kiri kubanga basasulwa ssente ntono eziri wakati wa 5,000/- ne 200,000/-. N’abategesi balina ebintu eby’enjawulo bye batunuulira kwe basinziira okubawa emirimu n’okubasasula.\nAbamu ku bawala bano balina ebibiina bye bakolera (Agencies) omutegesi abeetaaze by’atuukirira ate abalala beekozesa bokka (freelance).\nMU BINO MULIMU\nEndabika n’obulungi bw’omuwala: Olw’okuba nti oteekeddwa okweyambula, ffiga n’endabika yo mu ffeesi bye bimu ku bikweyimirira mu nsasula. Omuwala omulungi asasulwa ssente nnyingi okusinga oyo akutuza endinga ku ttale. Ebbanga ly’omaze mu nsiike y’okwolesa emisono oba obukugu. Abawala abano abasinga bamanyiddwa kubanga balabibwa nnyo mu bifo eby’enjawulo nga boolesa emisono.\nKale n’abategesi b’ebiro bino bamanyi kumpi buli omu obukugu bwe mu mulimu guno era eyaakatandika tasasulwa ssente ze zimu n’oyo abiruddemu.\nOmuwala nga ayambadde akakookolo aleme okutegerekeka.\nEBIFO GYE BAGENDA OKUKOLERA


Bukedde Online - Okufa kwa Magufuli bakuyingizzaamu Bamafia\nOkufa kwa Magufuli bakuyingizzaamu Bamafia\nOlutalo lwa Magufuli n'Abazungu\nOkukola oluguudo lw'omunnyendo kutandise l...\nWaliwo bannansi ba Tanzania abagamba nti Magufuli abadde n’abalabe bangi, kyokka ekyabeewunyisizza kwe kulaba nga bangi ku bano baayanguye okuweereza obubaka obukubagiza ne bagumya eggwanga nti beetegefu okutwala mu maaso emirimu gya Magufuli.\nWaliwo bannansi ba Tanzania abagamba nti Magufuli abadde n'abalabe bangi, kyokka ekyabeewunyisizza kwe kulaba nga bangi ku bano baayanguye okuweereza obubaka obukubagiza ne bagumya eggwanga nti beetegefu okutwala mu maaso emirimu gya Magufuli.\nWaliwo n'abalowooza nti Magufuli okufa kwe kuyinza okuba "okupange" kuba ebikolwa bye eby'okulwanyisa enguzi kuliko abanene bangi be kubadde kukosa. Abadde yakendeeza omuwendo gwa baminisita n'eng'endo z'ebweru w'eggwanga ate nga bye bimu ku bisinga okwettanirwa.\nMagufuli naye bukya alya Bwapulezidenti mu 2015 yagaana okugenda mu Bulaaya ne Amerika. Mulimu n'abalowooza nti Magufuli engeri gy'abadde alwanyisaamu corona nga takkiririza mu ddagala lya Bazungu abadde alina kufa aleme kukuba bituli mu kaweefube w'okulwanyisa corona.\nTanzania yalangirira mu luse lw'amawanga agali yaddeko mu by'enkulaakulana mu biseera bya corona era kibadde kimwogezaako ng'omuzira olw'obutateekawo muggalo. Kyokka eddagala lya corona eryasoose okufuluma nga ddoozi eri ku buseere, kyayambye Magufuli okujjukiza nti "nnabagamba ebya corona bya kukola ssente."\nKyokka kino kibadde kivumirirwa abasawo n'abakugu abalaba Magufuli ng'abuzaabuza abantu be ng'ate akimanyi nti corona gy'ali era atta.\nAb'omukago gwa Bulaaya basisinkanye NRM ku by'akalulu\nGavumenti ewadde ab'e Kayunga obukadde 600 okugaziya eddwaaliro\nOluvannyuma lw'emyaka 15 mu bufumbo ng'omwana abuze Katonda atujjukidde\nNnazaala abuza atya obulira bwâ€™abalongo bwe nkuumidde emyaka 10?\nBaze yabula nâ€™omwana wange


Ababaka balemeseddwa okuyingira zi ‘Safe House’\nABABAKA abatuula ku kakiiko k’eddembe ly’obuntu mu palamenti bakonkomalidde ku bikomera by’amayumba agenjawulo agagambibwa okuba Safe House ewakuumirwa abantu ne batulugunyizibwa ebitagambika.\nAmayumba ababaka ge baalambudde gabadde galudde ng’abantu bagansongamu ennwe ng’agakozesebwa okutulugunya Bannayuganda ne basalawo okutuukayo balabire ddala biki ebikolebwayo.\nAbabaka bano abaabadde bakulembeddwa ssentebe w’akakiiko, Jennifer Nantume (mukazi Buvuma) baalambudde ebifo bisatu okuli e Kyengera mu zooni ya Nkokonjeru B, Nalukolongo ne Nakasero ku kitebe kya ISO wabula wonna tebakkiriziddwa kuyingira.\nEnju y’e Kyengera abatuuze abamu baategeezezza nti kumpi buli lunaku wabaayo abantu abalaajana mu kiro nga basaba obuyambi era tebakkiriza yadde omuntu ayimirira okuliraana ekikomera kino.\nSulaiman Kayema yagambye nti olunaku lumu omuserikale yamusaba okumutwalirako amazzi mu butamanya n’ayingira ekikomera naye baamukuba emiggo nga bwe bamubuuza eyali amulagidde okuyingirayo era okuva olwo teyaddayo.\nMu luggya lw’ennyumba eno waasangiddwawo emmotoka nnya okuli ekika kya Premio bbiri ng’emu terina nnamba, eya Noah emu ne Benz enzirugavu era nga wakuumibwa butiribiri.\nAbatuuze baategeezezza nti enju eno nannyini yo ayitibwa Roger ng’akolera poliisi ng’omubazi w’ebitabo avunaanyizibwa ku kitundu ky’amassekkati (Central Region).\nAbabaka abalala kw’abaddeko Robert Kyagulanyi Ssentamu – Bobi Wine( Kyaddondo East), Latif Ssebagala (Kawempe North), Francis Zaake (munisipaali y’e Mityana), Veronica Nannyondo (Mukazi Bukomansimbi), Rafael Magyezi (Igara West) n’ababaka abalala.\nBano olwatuuse e Kyengera baayogedde n’omusajja eyabeeyanjulidde nga Vincent Kalibbala akulira ekifo ataabaganyizza kuyingira okuggyako nga bafunye olukusa okuva e Nakasero ku kitebe kya ISO.\nBino obwedda bigenda mu maaso ng’abaserikale n’abasajja abaabadde mu leeya bali mu luggya beetala n’emmundu zaabwe abalala nga bakuba amasimu ag’okumukumu era ekyaddiride ababaka ne babivaako.\nBwe baavudde e Kyengera baagenze butereevu e Nalukolongo awali ebizimbe ebyazimbibwa ng’akasomero ka nassale era wano waasangiddwaawo abaserikale basatu okwabadde abali mu by’ambalo bya LDU babiri n’owaamagye era nga bano baasindise ababaka okusooka okugenda ku poliisi e Nateete bafune olukusa okuva ewa MaJ. Sulaiti ababaka kye baagaanye.\nAloysius Mukasa omu ku batuuze yategeezezza ababaka nti awo e Nalukolongo wennyini baasangawo mutuuze munnaabwe ayitibwa Yiga eyali omusuubuzi w’embaawo mu Ndeeba gwe battirawo era baggyawo mulambo ne bagenda ne baziika.\nAbabaka okulambula kwabwe baakufundiikiridde Nakasero ku kitebe kya ISO wabula wano beenyodde n’abaserikale abakuuma omulyango oguyingira munda okumala eddakiika ezikunukkiriza mu 40 okutuusa lwe baalemeddwa okutuuka ku kukkaanya.\nAkulira ekifo kino yabasindikidde omuserikale eyategeerekeseeko erya Kitara eryabadde ku kyambalo kye n’asaba omubaka akulira akakiiko yekka ayingire, wabula ababaka okwabadde Kyagulanyi n’abalala ne bamugamba nti tayingira kuba buli kimu bakikolera wamu era naye kye yakkirizza.\nBaabadde bakyali awo ne wavaayo omusajja eyabadde mu ssaati enjeru n’ettaayi mu langi eya kyenvu n’abalagira okuvaawo kuba baalemeddwa okutuuka ku kukkaanya.


Bukedde Online - Ebikolwa 12 ebiraga obwenzi mu baagalana\nEbikolwa 12 ebiraga obwenzi mu baagalana\nAkwagala omulabira ku ki?\nOmusomo gwa Ssenga wa Bukedde gukomyewo\nOBWENZI gwe gumu ku mize egivumirirwa. Era n’amateeka agaakwasibwa Nabbi Musa, obwenzi bwagaanibwa abakkiriza era nga lino tteeka lyakutaano.\nOmusajja ng’alina by’akebera ku ssimu ng’omukazi bw’amukubye oluuso olulaga obukambwe.\nWabula wadde guli gutyo, era nga bwe kiri ne ku mateeka amalala ag'eddiini n'agensi, era bangi bagamenya.\nObwenzi bwesibwako nnyo kubanga abakkiriza bakimanyi nti gwe muze ogukolebwa ku mubiri gw'omuntu sso ng'omubiri ye yeekaalu ya Katonda.\nNg'oggyeeko okwegatta mu bikolwa ebyobwenzi, waliwo ebintu omuntu by'akola nga nabwo bwenzi, wadde ng'emirundi mingi abeera akikola alaba ng'omutali makulu. Era munne bw'amunenyaako ayinza okumulaba ng'ayagala okumusojja ku luwonzi.\nEkimukoza kino kwe kuba nga ye mu mutima abeera akimanyi nti teyeenyigidde mu bwenzi kubanga talina muntu mulala gwe yeegasse naye. Wabula nga bwe weetegereza embeera ezo bubeera bwenzi ddala.\nEmbeera zino oluusi bazissaawo mu butanwa ate abalala bakigenderera, wabula ne batakitwala nti nabwo buba bwenzi, okugeza;\n1 Okuddamu obubaka bw'omuntu gwe weegwanyiza oba akwegwanyiza ng'oli n'omwagalwa wo. Mu bulamu tubeera n'abantu abatwegwanyiza oba be twegwanyiza, naye muyinza okuba nga temutuukanga ku ssa lya kwegatta, oba nga naawe okimanyi nti tojja kwegatta na muntu oyo.\nWabula ssinga akuweereza obubaka ku ssimu ng'oli n'omwagalwa wo, n'obuddamu, manya nti obeera weenyigidde mu bwenzi mu birowoozo.\n2 Bwe weesanga nga bw'oba oyogera n'omuntu oyo nga muli n'abantu abalala, toyagala abalala bawulire bye mwogerako, kino kiraga nti olina ekifo eky'enjawulo we wamuteeka mu bulamu bwo, so ng'ate si ye mwagalwa wo.\n3 Bw'otuuka mu mbeera nga toyinza kubuulira mwagalwa wo omuntu gw'obadde naye, wadde nga temubadde mu bya kwegatta, nakyo kiraga nti omuntu oyo olina engeri gy'omulinnyisizzaamu eddaala n'omuteeka ku ddaala lye limu n'omwagalwa wo, era oteekwa okuba ng'omulowoozaako mu ngeri ya njawulo nnyo.\nObutayogera oluusi kikolebwa olw'okutya omwagalwa wo ky'anaakuwolereza. Wabula nga kabonero akalaga nti ekyo ky'okola kikyamu.\n4. Bw'oba weesanga nga weeyogerako ng'atalina mwagala, so ng'omulina kabe kasinge ng'oli mufumbo nakyo kiraga nti olina ebirowoozo by'obwenzi mu mutima gwo.\nKino kibaawo nnyo ssinga omukazi oba omusajja yeesanga ng'alina omwagalwa gw'amaze naye ebbanga nga baagalana, kyokka nga tebakolanga mikolo. Wabula waliwo n'abafumbo era abatuuka mu bifo ebimu ne beeyanjula ng'abatalina baagalwa olw'ebigenderwa byabwe eby'enjawulo.\nBuli lw'olaga abakulaba nti toli mufumbo kitegeeza nti obeeramu n'ekirowoozo ky'okufunayo omulala okuva awo we muli, era kino kiraga bwenzi mu mutima gwo.\n5 Okunyumya ku nsonga z'omukwano n'akaboozi n'omuntu atali mwagalwa wo. Kino kibaawo ssinga omusajja oba omukazi afuna omuntu gwe yeegwanyiza ne batandika okunyumya ku nsonga z'omukwano n'akaboozi.\nOluusi bayinza okuba nga teboogera maaso ku maaso wabula nga beeweereza obubaka ku ssimu nga bulimu obubaka bw'omukwano. Buno bubonero bwa nkukunala obulaga obwenzi, wadde nga muba temwegattangako wadde okulabaganako maaso ku maaso.\n6 Okwambala engoye n'ekigendererwa ky'okusikiriza omuntu omulala atali mwagalwa wo. Abasajja batera okwemulugunya olwa bakyala baabwe abatafaayo kwenyiriza nga bali awaka, wabula bw'aba alina gy'alaga olwo ne yeekolako n'atonnya mmooli.\nAbasajja abamu kye basoma mu kino kwe kuba nti eyo omukazi gy'alaga, alina abasajja abalala b'ayagala okusikiriza. Ate mwattu era kino oluusi kibeera kituufu.\nBuli lwe weesanga nga bw'oba oyambala mu birowoozo byo birimu bantu balala b'oyagala okunyiririra, naddala nga ba kikula kirala ku kikyo, ako nako kabonero ka bwenzi ddala.\n7 Bw'oba waakulya ku kaasi, naye ng'abantu b'oyagala okugenda nabo temuli mwagalwa wo, kano nako kabonero ka nkukunala akalaga nti takuli mu birowoozo, era olina abalala be wamusikiza.\nOmuntu bw'aba ayagala munne okuva ku ntobo y'omutima gwe era nga ‘tamutikkiramu', kiba kizibu ate okulowooza ku bantu abalala naddala bwe kituuka ku nsonga y'okucakala n'okulya obulamu.\nOjja kwesanga ng'omuntu oyo gw'asinga okwagala okucakala naye amwagala mu mutima wadde oluusi bayinza okuba nga tebeegatta oba nga n'ebya laavu tebabyogerangako, naye era kiraga nti ebirowoozo ebirina okubeera ku munno wabiteeka ku mulala.\n9 Bwe weesanga ng'ogeya omwagalwa wo n'omuntu omulala, naddala nga gw'oyogera naye si wa kikula kyo, nakyo kiraga bwenzi. Okugeza bw'oba mukazi ne weesanga ng'olina mukwano gwo omusajja ng'omubuulira ebifa ku mwagalwa wo, obeera otemye oluwenda lw'obwenzi. Era bwe kiri ne ku musajja.\nAte ekizibu abasajja ebiseera bingi w'atuukira okwogera ku mwagalwa we n'omukazi omulala, abeera amugeraageranya, era omukazi bw'aba omwangu, kizibu obutatenguka.\n10 Okugoberera omuntu ku mutimbagano gwa kompyuta. Ennaku zino abaagalana bangi abeefunira ku ‘facebook' ‘Whatts App' n'emikutu emirala.\nBwe weesanga ng'olina omuntu atali wa kikula kyo gw'ogoberera ennyo ku mikutu gino ate ng'akusikiriza, kyangu omutima gwo okutandika okumwagala n'omusikiza omwagalwa wo. Kino oluusi kiba mu bugenderevu, naye ate olulala oyinza okwesanga obwesanzi ng'olina omuntu gw'ogoberera, ate n'atandika okukusanyusa.\n12 Ssinga osisinkana eyaliko omwagalwa wo n'otokitegeeza mwagalwa wo, nakyo kiraga nti munno tomwemalirayo, sinakindi nti oyinza okuddamu okwagalana n'eyaliko muganzi wo. Kirungi ekyo ky'oba okola osooke weefumiitirize nti ssinga omwagalwa wo y'abeera akikoze ggwe wandiwulidde otya oba wandikitutte oya?\nEkirala, buli lw'oba ogenda okukola ekintu ne weesanga nga weebuuza oba kirungi oba kibi, kabonero akalaga nti si kituufu, kubanga ebikolwa ebituufu era ebitaliimu kantu konna byeraga lwatu, era buli omu abeera abiraba, oluusi awatali na kwebuuza.\nURA yeeddizza WBS TV: Wavamunno abanjibwa buwumbi bwa ssente!!\nBakyampiyoni b'empaka z'amakolero e Jinja bafeesa\nAb'ebikonde basattira lwa bbula lya basiponsa\nEyaliko maneja wa Cranes afudde


Bukedde Online - Ochaya agenze South Africa kugezesbwa\nHalima Nakaayi: Omuddusi alwanira omudaali...\nAb'ensambaggere bakutte kyakubiri mu mpaka...\nENKYA ya leero omuzibizi wa KCCA FC ne Uganda Cranes Joseph Ochaya abitaddemu engatto n'ayolekera South Africa okugezesebwa mu kiraabu ya Bid Vest Wits eyagala okumukansa\nOchaya ng'ajaganya. EKIF; STEPHEN MAYAMBA\nBYA MAYIGA MUZAMILU\nOMUZIBIZI wa kiraabu ya KCCA, Joseph Ochaya enkya ya leero (Lwakuna) abitaddemu engatto n’ayolekera South Africa gy’agenze okugezesebwa mu kiraabu ya Bidvest Wits, ey’ekibinja ekisooka ekya Premier Soccer League (PSL).\n“Tumanyi Ochaya alina obusobozi okukola obulungi era amatize awatali kubuusabusa. Kyemmanyi okugezesebwa kuno we kunaggwera nga muzanyi wa kiraabu eno,” Ssentebe wa KCCA, Julius Kabugo bwe yategeezezza.\nOchaya yasooka kuzanyirako KCCA mu 2009 ng’ava ku ssomero lya Buddo SS, mu 2010 n’agenda e Vietnam ku kyeyo kyokka ne bitamutambulira bulungi n’akomawo mu KCCA mu mwaka gwe gumu 2010.\nYazannyirako ttiimu y’eggwanga ey’abali wansi w’emyaka 20, eyattunka ne Ghana ng’eno ttiimu ya Asante Kotoko e Ghana we yamulabira n’emukansa.\nE Ghana yamalayo emyaka ebiri n’akomawo wano okumala omwaka mulamba nga talina kiraabu okutuuka KCCA ng’etendekebwa Abdallah Mubiru lwe yaddamu okumukansa mu 2014 era mwa’abadde acangira eddiba n’okutuusa kati.\nMu KCCA, yalondeddwa ng’omuzannyi asinze banne okucanga akapiira sizoni ewedde.\nOchaya bw’ayita okugezesebwa kuno, ajja kuba yeegasse ku bazannyi Bannayuganda abenjawulo abazanyiddeko mu liigi ya South Africa okuli; David Obua, Posnet Omony, Ivan Bukenya, Isreal Emuge, Geoffrey Massa kw’ossa ne Denis Onyango Masinde ng’ono sizoni ewedde yalondeddwa ng’omuzanyi eyasinze abakwasi ba ggoolo mu liigi eyo.


Okufukamira tekimalaako muntu ddembe lye – Buganda Today\nOkufukamira tekimalaako muntu ddembe lye\n8th January 2018 bugandatoday Culture & society, luganda, Mengo, news, Opinions\nMuli bwanga mubeeramu empisa ezikumiibwa okusobola okuuma obuwangwa n’abantu nga bassa kimu. Mu Buganda, abakyala n’abasajja bafukamira nga babuuza wadde nga kyeyolekedde nnyo mu bakyala.\nAbasajja bafukamira nga babuuza Ssaabasajja Kabaka, ba nyaabwe oba n’abantu abakulu abalala. Ku mikolo gy’okwanjulwa, abasajja bafukamira nga babuuza abazadde oba nga bazaalibwa. Kyokka ne mu bazungu, abasajja bafukamira nga babuuza Nnaabakyala wa Bungereza oba bwe babeera basaba okufumbiriganwa eri abagaala baabwe (proposing marriage).\nNankulu wa KCCA Jenifer Musisi Ssemakula ng’abuuza Nnaabagereka\nOmutu yenna bwavaayo nga Winnie Byanyima bweyakoze ng’avumirira abakyala okufukamira nti kibamalako eddebe lyabwe aba tategedde bulungi nsonga nza nnono na mpisa zaffe ng’Abaganda. Winnie Byanyima yinginiya wa nnyonyi era mukyala wa Dr Kizza Besigye era yakulira ekitongole ekigaba obuyambi ekya Oxfam International. Winnie Byanyima agamba nti omukyala bwabuuza omuntu ng’ayimiridde olwa babeera benkanankana.\nKino si kituufu. Byanyima ava mu Ankole. Abakazi mu kitundu kino tebafukamira kubuuza wabula beegwa mu bifuba n’ebesika ne mu ngalo. Abakyala bano abava mu Ankole bangi nnyo tebanafuna mwenkanonkano n’abasajja ate nga bo tebafukamira nga Byanyima bw’ayagala tulowooze.\nMu butuufu mu bitundu ebimu ebya Ankole gamba ng’ebyo ebirimu Abahima, omuwala asomye n’atuuka ewala ennyo ebiseera bingi takirizibwa kufumbirwa musajja yenna gw’ayagala ssinga abeera nga si Muhima. Jjukira bano tebafukamira naye tebasobola kufumbirwa musajja gwe beyagalidde!\nOmudusi Mo Farah nga yeefukamiridde Nnaabakyala wa Bungereza\nMukyala Byanyima akambuwala ng’ayitiddwa Mukyala Besigye. Agamba nti omukazi bw’afumbirwa omusajja okweyita erinnya lya bba kimalawo omwenkanokano. Kyokka erinnya Byanyima mu Ankole si lya bakyala wabula lya basajja. Winnie alina erinnya ery’ekiwala erya muweebwa naye yasalawo obutalyeyita ne yeyita erya kitaawe. Omugenzi Bonaface Byanyima yali musajja w’amaanyi nnyo era munnabyabufuzi kakongoliro. Yali Ssentebe wa Democratic Party okumala ekiseera era y’omu kubantu abasinga obugagga mu ggwanga. Ndowooza muwalawe ono yalaba nga bwateyita Byanyima abafiirwa. Anti ne Winnie okumala ekiseera kiwanvu yali mukiise mu parliament ya Uganda. Bweyabanga anoonya akalulu erinnya lya kitaawe lya muyambanga.\nWinnie Byanyima avumirira okufukamira\nEkirala Winnie Byanyima agamba nnyo nti awolererezza eddembe ly’abantu. Okufukamira nalyo ddembe ly’omukyala ekitegeeza nti omukyala asobola okwesalirawo okufukamira oba obutafukamira.\nOkulowooza nti abakazi bwebafukamira olwo omwenkanonkano tegusobola kubaawo tubeera twerimba. Ekireetawo abasajja okusukuluma ku bakyala si kufukamira wabula byanfuna. Mu nsi za bazungu ezakula edda, abasajja basukulumizibwa ku bakyala wadde nga bonna bakola empalo ez’okufumba emmere n’okwoza amasowani. Abasajja bangi basasulwa ssente nyingi okusinga abakyala okukola emirimo gy’egimu. Kyokka nga zino nsi abakyala gye bambala empale era gye batafukamira. Omukunganya wa BBC omukyala yalekulidde bweyategedde nti abasajja abakola nabo emirimu gye gimu abamu ne babadde akulira babadde bafuna ensimbi nnyingi okusinga ku ye.\nMu Uganda wano abakyala bangi mu mawanga amalala tebafukamira naye basinga okubeera n’omwenkanonkano okusinga abasajja? Abakyala ba Buganda wadde bafukamira balina omwenkanonkano gw’amaanyi okusinga abakyala abava mu bitundu bya Uganda ebirala.\nKino kitegeeza nti abantu bonna abagala okutuntumula eddembe lya’abakyala n’omwenkanonkano balisoose ne balaba engeri gye bayamba abakyala bano okutuntumula eby’enfuna zaabwe.\nPrevious Post:Kabaka issues tough order on Lubiri as he shifts office to Twekobe\nNext Post:Abasaakaate 400 bagunjuddwa


Baibuli y'Oluganda - ENDAGAANO ENKADDE - Yeremiya 11\nYeremiya - Essuula 11\nEkigambo ekyajjira Yeremiya ekyava eri Mukama nti\n2 Muwulire ebigambo eby'endagaano eno, era mugambe abasajja ba Yuda n'abo abali mu Yerusaalemi;\n3 obagambe nti Bw'ati bw'ayogera Mukama, Katonda wa Isiraeri, nti Omusajja akolimirwe atawulira bigambo bya ndagaano eno,\n4 gye nnalagirira bajjajjammwe ku lunaku kwe nnabaggira mu nsi y'e Misiri, mu kikoomi eky'ekyuma, nga njogera nti Mugonderenga eddoboozi lyange mubikolenga nga byonna bwe biri bye mbalagira: bwe mutyo bwe munaabanga abantu bange, nange naabanga Katonda wammwe:\n5 ndyoke nnywezenga ekirayiro kye nnalayirira bajjajjammwe, okubawa ensi ekulukuta amata n'omubisi gw'enjuki nga leero. Awo ne ndyoka nziramu ne njogera nti Amiina, ai Mukama.\n6 Awo Mukama n'aŋŋamba nti Langirira ebigambo bino byonna mu bibuga bya Yuda ne mu nguudo ez'e Yerusaalemi ng'oyogera nti Muwulire ebigambo eby'endagaano eno mubikole.\n7 Kubanga nategeereza ddala bajjajjammwe ku lunaku kwe nnabaggira mu nsi y'e Misiri ne leero, nga ngolokoka mu makya era nga ntegeeza, nga njogera nti Mugondere eddoboozi lyange.\n8 Naye ne batagonda so tebaatega kutu kwabwe, naye ne batambulira buli muntu mu bukakanyavu bw'omutima gwabwe omubi: kyennava mbaleetako ebigambo byonna eby'endagaano eno, gye nnabalagira okukolanga, naye ne batabikola.\n9 Awo Mukama n'aŋŋamba nti Okwekobaana kulabise mu basajja ba Yuda ne mu abo abali mu Yerusaalemi.\n10 Bakyuse okudda mu butali butuukirivu bwa bajjajjaabwe abaagaana okuwulira ebigambo byange; era bagoberedde bakatonda abalala okubaweerezanga: ennyumba ya Isiraeri n'ennyumba ya Yuda bamenye endagaano yange gye nnalagaana ne bajjajjaabwe.\n11 Mukama kyava ayogera bw'ati nti Laba, ndibaleetako obubi bwe bataliyinza kuwona; era balinkaabirira, naye siribawuliriza.\n12 Awo ebibuga bya Yuda n'abo abali mu Yerusaalemi baligenda ne bakaabirira bakatonda be bootereza obubaane: naye tebalibalokolera n'akamu mu biro mwe balabira ennaku.\n13 Kubanga ebibuga byammwe bwe byenkana obungi, ne bakatonda bo bwe benkana bwe batyo, ai Yuda; era ng'enguudo ez'e Yerusaalemi bwe zenkana obungi, bwe musimbidde bwe mutyo ebyoto ekintu ekikwasa ensonyi, ebyoto eby'okwoterezangako obubaane eri Baali.\n14 Kale ggwe tosabiranga bantu bano, so tobayimusizanga kukaaba newakubadde okusaba: kubanga siribawulirira mu biro mwe balinkaabirira olw'ennaku ze balabye.\n15 Muganzi wange afaayo ki mu nnyumba yange, kubanga akoze eby'obukaba n'abangi, n'omubiri omutukuvu gukuvuddeko? bw'okola obubi lw'osanyuka.\n16 Mukama yakutuuma erinnya nti Omuzeyituuni ogwera, omulungi nga guliko ebibala ebirungi: n'eddoboozi ery'oluyoogaano olunene agukumyeko omuliro, n'amatabi gaagwo gamenyese.\n17 Kubanga Mukama w'eggye eyakusimba akwogeddeko obubi, olw'obubi obw'ennyumba ya Isiraeri n'obw'ennyumba ya Yuda bwe beekolera nga bansunguwaza olw'okwotereza Baali obubaane.\n18 Awo Mukama n'akimmanyisa ne nkimanya: kale n'olyoka ondaga ebikolwa byabwe.\n19 Naye nali ng'omwana gw'endiga omuwombeefu ogutwalibwa okuttibwa; so saamanya nga bansalidde enkwe, nga boogera nti Tuzikirize omuti wamu n'ebibala byagwo, tumuzikirize mu nsi ey'abalamu, erinnya lye baleme okulijjukira nate.\n20 Naye, ai Mukama w'eggye, asala emisango egy'ensonga, akema emmeeme n'omutima ndabe eggwanga ly'oliwalana ku bo: kubanga ggwe ntegeezezza ensonga yange.\n21 Mukama kyava ayogera bw'ati eby'abasajja aba Anasosi abanoonya obulamu bwo nga boogera nti Tolaguliranga mu linnya lya Mukama, omukono gwaffe guleme okukutta:\n22 Mukama w'eggye kyava ayogera bw'ati nti Laba, ndibabonereza: abavubuka balifa kitala; batabani baabwe ne bawala baabwe balifa njala;\n23 so tebaliba na balifikkawo: kubanga ndireeta obubi ku basajja aba Anasosi, gwe mwaka mwe balijjirirwa.


Bukedde Online - Palamenti etandikidde ku kuteesa ku bulwadde bwa kkolera obuli mu Kampala\nPalamenti etandikidde ku kuteesa ku bulwadde bwa kkolera obuli mu Kampala\nPALAMENTI yazzeemu okutuula eggulo oluvannyuma lw'eggandaalo lya Ssekukkulu ng'ababaka baatuukidde mu kuteesa ku bulwadde bwa kkolera obuzinze Kampala.\nDr. Joyce Moriku Kaducu minisita omubeezi avunaanyizibwa ku by'obujjanjabi ebisookerwako yasinzidde mu Palamenti eggulo n'ategeeza nti obulwadde bwa kkolera bwabadde buzuuliddwa mu muluka gw'e Kabowa mu Munisipaali y'e Lubaga ne Bukasa mu Munisipaali ye Makindye.\nYategeezezza nti Gavumenti yataddewo ekifo ekyenjawulo mu ddwaaliro lye Naggulu awagenda okujjanjabirwa abantu bonna abateeberezebwa okubeera ne kkolera n'abaana bazuuliddwa nga bamulina.\nKigenda kutwala essaawa eziri wakati wa 24 okutuuka ku 48 okufulumya ebinaaba bivudde mu kukebera ateeberezebwa okuba ne kkolera. Wateereddwawo emmotoka ya ambyulensi egenda okutambuza abalwadde abateeberezebwa okuba ne kkolera okusobola okubatuusa mu ddwaaliro e Naggulu. Ambyulensi eno ekola essaawa 24 ng'abagivunaanyizibwako kuliko; Willy Musisi ali ku nnamba 0794661082 ne Molly Tusiime ali ku nnamba 0794661134.\nOkunoonyereza kulaga nti obulwadde buno buva ku bantu abamansa kazambi. Amayumba agalina kaabuyonjo nga n'agamu gaazimbibwa ku myala. Eddagala erijjanjaba kkolera lyongeddwako obungi e Naggulu ne Kiruddu.\nDisitulikiti zonna eziriraanyeewo zirabuddwa okubeera obulindaala kubanga kyangu obulwadde buno okubalumba. Moriku yawadde abantu amagezi okukozesa amazzi amayonjo, okukozesa kaabuyonjo bulijjo, okunaaba mu ngalo ne ssabbuuni.\nTandika okukung'aanya amazzi g'onoofukiriza ebirime mu kyeya\nMinisita Ssempijja atongozza okulunda obusaanyi bwa wuzi


ENSONGA EZIVA MU KUKKiRIZA “BADA-A”\n1. Okumanya okw’olwaatu nti ensi eri wansi waabufuzi bwa katonda n’okugera kwe n’okusalawookwe n’okubeerawookwe era n’okwaagala kwa katonda ebiri mu buli kintu olubeerera n’obugenderevu.\n2. Okukkiriza “Bad-aa” kutaangaza enjawulo eri wakati w’okumanya kwa katonda n’ebitonde ebirala kubanga okumanya kw’ebitonde ebirala ebibeera nga ba Nnabbi (a.s) ne bamalayika era tebasobola kumanyaokujjako ekyo katonda ky’atabategeezezza.\n3. Okukkiriza “Bada-a “kireetera omuntu okweemalira ku katonda mu buli kimu n’okumusaba okwaanukulwa okusaba kwe n’okumumalira ensongaze n’okumusobozesa okutya katonda n’okweewala ebyoonoono.\n4. Musonga eyo mulimu okwanukula ebigambo bya “Ba Yahudi “ebyo byebagamba nti katonda ky’aba ageze mu kusooka tekisoboka kujjululwa ne kulw’ensonga eyo katonda mu suula 5: 64 Yabaddamu n’abawa “Answer”.\n5. Singa tuba tetukkirizza “Bada-a” netugamba nti kyonna katonda ky’ayogera tasobola kukikyuusaamu kireetera omuntu okukutuka n’akosuubira mu kwaanukulwa kw’edua z’aba asaba era tagasibwa nazo wamu n’okwenenyeza omutonzi olwensobi z’aba akoze.\n6. Okumanya n’okugamba oba n’okugaana “Bada’a” kunkomerero kiba kyeegatta n’ekigambo ekigamba nti katonda tasobola kukyuusa mw’ebyo by’aba ageze.\nEbyo abamanyi mu Shia byebaatusomesa, ayagala ebisingawo ayinza okusoma ebitabo bya Shia nga “Al Bayaan” ekya Sayyed Al Khuu-i n’abalala mubitabo byaabwe eby’enzikiriza byetutajja kunyonyola wano kawonvu na kagga olw’okwaagala okufunza ekitabo kino, bwetuba tutegedde ensonga eyo ddala kisigala nti okukkiriza “Bada-a “okwoolesa kwa katonda - Kumakulu gano getw’ogedeko kisigala kyawukana n’e ddiini? mulimu ensonga efuusisa omuntu okubeera omukaafiiri nga abamu bwe bagamba?.\nKy’agamba eky’okuvvoola bakyaala ba Nnabbi (s.a.a.w) aba Shia Imaamiyyah bakakasa nti bakyaala ba Nnabbi nebakyaala baba Nnabbi bonna, bajjibwaako ebyoonoono ebyo ebikkakanya ebitiibwa n’ebifo byaabwe, kubanga ekyo kyoonoona ekifo ky’obwa Nnabbi, naye tekitegeeza nti bakyaala babaNnabbi batuukirivu mu butakola kasobyo konna nga bwekyajja mu Qur’an okutulaga abakyaala abaali mu ba kyaala b’abamu mu ba Nnabbi (a.s) nti obuddiro bwaabwe muliko nga mukyaala wa Nnabbi “Lout “ne Nnabbi Nouh (a.s) mu suula 66: 10.\nNaye baka Nnabbi Muhammad (s.a.a.w) newankubadde tebalinga bakazi balala, mu Qur’an etutegeeza nti batuukirivu mubuli kimu, wabula enjawulo yaabwe kubakazi abalala mu mpeera y’ebirungi n’ebibonerezo bikubisibwaamu emirundi ebiri singa akola ekirungi oba ekibi 33 : 31. Kulw’ekifo kyebalina eri omubaka (s.a.a.w) n’obukulu bw’obuvunaanyizibwa bwebalina eri katonda n’omubakawe, ayinza okuba omuwandiisi nga mu kuvvoola ba kyaala ba Nnabbi (s.a.a.w) ng’ategeeza ekyaafaayo ky’amawulire ag’obulimba (HADIITHUL-IFUKI) nga agayogerwaako ne Qur’an n’ekyoogerwako mu suula 24 : 11 era ne Bukhaari ayogera ekyaafaayo ekyo: 3: 38 Hashiyat Sanadey.\nTugamba nti :\n1. Ekyaafaayo ekyo kyaaliwo mu mulembe gwa Nnabbi (s.a.a.w) ne Qur’an n’ekyoogerako. Bwebaba nga abashia tebaaliwo mukiseera ekyo nga omuwandiisi bw’agamba olwo abashia kiba kibakwatirako wa?\n2. Abamu mu ba swahaba nga Hassan Ibn Thabit beetaba mu nsonga eno ey’okwoogera ku maama w’abakkiriza ono ekyo nga Bukhaari bw’akyoogera mu kitabo kye 3: 39 wamu ne Ibn Da-Ud era nga ne Hassan oyo alina obunyiriri bw’obuyimba kunsonga eno, bwekiba nga bweekityo bweekiri tuyinza tutya okulamula nti ba swahaaba bonna baali ku mazima mubutuufu ate ensonga nga eno etutegeeza nti baswahaba bantu nga abantu abaabuujjo abalala.\n3. Ensonga eno abawandiisi b’ebyaafaayo bagyaawukana mu, mulimu abamu mu ba Ahli-Sunna abagamba nti Aisha ye ya yogerwaako ekikolwa ekyo nga Bukhaari bweyagamba ne Termidhi, Baihaqi wamu ne Ahmad Ibn Hambal.\nAte abashia n’abalala muba Ahli-Sunna bagaamba nti eyayogerwaako ekirolwa ekyo yali maria Al Qibtwiyyah eyali omuzaana wa Nnabbi (s.a.a.w) era nga beesembesa hadith eri mu Tafsiir Al Qumi 2:99 ne mu Swaheeh Al Muslim 8: 119 Al Hakiim mu Al Mustadrak 4: 39 - 40.\nIbn Athiir mu kamir Ibn Saad mu Twabaqaat Twabrani mu awsaat ne Suyuutwi mu Durarul Manthuur.\nBonna abo bagamba nti maria ye yayogerwaako mukyaafaayo ekyo.\n4. Kyaakweewuunyisa nyo ddala eranga bwetusanga mu hadith za ba Ahlul Sunna nga bagamba nti eyawaayiriza maria Al Qibtwiyyah ye Aisha yenyini kulw’obujja n’ensaalwa enyingi okutuusa Ibn Saad nga bw’agamba mu kitabo kye “Atabaqaat “nga Aisha yenyini yagamba nti ssaakolerko muntu yenna nsaalwa nga jennakolera maria Al Qibtiyya “Twabaqaat Ejjuzu 8 Olup.212 ne Ansaa Al Ashraf: 1: 44 nga ba Ahli Sunna bweboogera nti Aisha (r.a) yali omu kw’abo abaawaayiriza “Maria “nga bwe twoogedde nti bweekityo bwekiri mu bitabo bya Sunna ekyo kiba kituufu okugamba nti abashia beebawaayiriza era n’okuvvoola bakyaala ba Nnabbi (s.a.a.w) kiba tekyeetaagisa muntu kuba nga asoma anoonyereze asobole okufuna ekituufu kyenyini awatali kulimbibwanakuteekawo fitina wakati w’abasiraamu.\n5. Omu kubamanyi b’ebyaafaayo by’obusiraamu yawandiika ensonga eno n’ayogera hadith ezaayogerwa abashia n’abasunni kunsonga eno n’azoogera obutuufu n’obukyaamu bwazo okutuusa bweyajjamu ekituufu, tusaba omuwandiisi asome ekitabo kyebayita “Hadiithul - Ifki “(Oba mpozzi oyinza okukiyita emboozi ey’obulimba) ekya Jaafar murtadha kyeyawandiika omwaaka 1980 AD oba 1400 H okuva ebeirut lebanoon.\nEra kirungi omuwandiisi ono asome ebyawandiikibwa mu bitabo byabashia asobole okutegeera ekituufu.


Rt, Rev. Dr. Samuel Stephen Kazimba yaani? Tukuletedde ebyafaayo bye mu bujjuvu – Watchdog Uganda\nEKKANISA ya Uganda era ebuna wonna olwaleero efunye Ssabalabirizi omuggya Rt. Rev. Dr. Stephen Samuel Kazimba Mugalu era nga ono yabadde omulabirizi w’obulabirizi bwe Mityana.\nTukuletedde ebyafaayo bye mu bujjuvu.\nKazimba yazalibwa omwami Besweri Kaddu n’omukyala Jessica Nanyonjo nga 15, 08, 1962 ku kyalo Gulama ekisangibwa mu gombola ye Najja mu Disitulikiti ye Buikwe mu Ssaza lye Kyaggwe.\nOno era ye mwana asooka mu maka ga kitaawe ne nnyina, Kazimba kitegeeza omusajja omuzimbi, era nga elinnya lino yalifuna okuva ku Jjajjawe Kazimba eyali omuwereza mu kkanisa ye Kinoni mu busumba bwe Gulama e Nyenga mu Buikwe.\nWabula ono yakula ne Nnyina yekka e Makindye, era nga yatwala obuvunanyizibwa okukuza omwanawe, mu kusoma yatandikira mu ssomero lya Gakuwebwa munno Primary School ne Lusaka Primary.\nWano obulamu tebwali bwangu nnyo kubanga yayita mu buzibu bungi okufuna ebisale bye ssomero, naye mukama nassa ekisa ku kojjaawe omugenzi Emmanuel Mukasa eyamuwerera okusobola okumalako siniya mu ssomerolya Seeta College Mwanyangiri elisangibwa mu gombolola ye Nakisunga mu Disitulikiti ye Mukono.\nYabatizibwa Canon Y.Baddokwaya nga 22.04.1973 mu kkanisa y’omutukuvu Lukka e Kibuye, era nga ono yegombanga nnyo abaana banne abayagalanga okubatizibwa naddala mu nnaku Canon Baddokwaya ze yajjanga ku ssomero lyabwe nga bato.\nYassibwako emikono eyali Omulabirizi we Namirembe mu kiseera ekyo, omugenzi Misayiri Kawuma nga 22.09.1979 mu kkanisa ye Namataba e Nagojje.\nOkuyitibwa kwe kwatandikira mu kusomesa baana abato mu Sunday school, mu mwaka gwa 1979 nga yakamala okussibwako emikono.\nWano weyatandikira obuwereza mu kkanisa nga akyali mu siniya, yegatta kibiina kya bayimbi eky’ekkanisa ye Madudu mu 1980, oluvanyuma nafuulibwa omusomesa wa baaana abagenda okussibwako emikono mu mwaka 1981 okutuuka mu 1983.\nWano yafumbiriganwa ne Mukyalawe Margret Naggayi Bulya Kazimba nga 07.01. 1984, era nga kati balina abaana 4 nga bonna balenzi.\nBano kuliko Kisakye Moses Mugalu, Muwanguzi Peter Kyeswa, Musasizi Enoch Kazimba ne Kwagala Joseph Kazimba, naye olwokuba okuyitibwa kwe ne Margret balinamu okuyamba ku baana abatalina mwasirizi, beegattibwako abaana abalala, ne baweza Famire ya bantu 20.\nNga 01.01.1884 Kazimba yeewayo eri katonda mu butongole, era nakkiriza okuwereza Mukama Katondawe n’omwanawe Yesu Christo, essuubi lye lyalabisibwa mangu era nasalawo okuwereza Katonda n’omutima gwe gwonna.\nMu bigambo bye Dr. Kazimba atera okwogera nti Katonda yazigya mu kayumba ake ssubi nanteeka mu maka g’obwaPulezidenti era nga enjiri ye ejjumbirwa nnyo abangi kubanga abuulira ebintu ebikwata ku muntu wa bulijjo.\nObukulembeze bwe yabutandikira Baskerville Theological College Ngogwe mu 1985 nasindibwa e Lugazi mu kkanisa y’omutukuvu Petero.\nMu 1988 – 1990 yagenda okutendekebwa mu Uganda Martyrs’ Seminary naafuna ebbaluwa y’obusumba era yatikkirwa omugenzi Omulabirizi Livingstone Mpalanyi Nkoyoyo, era nakuzibwa okufuuka Vvikka w’obusumba bwe Nakibizzi mu 1990-1994.\nMu 1994-1996 yamaliriza okusoma Dipulooma mu bye diini mu ttendekero lya basumba e Mukono, era nasindikibwa mu busumba bwe Katente nga Omusumba omukulu.\nMu mwaka gwa 1999 yaggibwayo eyali omulabirizi w’obulabirizi bwa Mukono mu kiseera ekyo Micheal Ssenyimba, natwalibwa ku lutikko ya batukuvu Firipo ne Andereya e Mukono, okubeera Vvikka mu 2000-2001, oluvanyuma yalondebwa okufuuka Diini wa Lutikko eno nga adda mu bigere bya Canon Jackson Matovu naye oluvanyuma eyafuuka Omulabirizi wa Central Buganda.\nMu 2002 okutuusa 2003 yamaliriza Diguli ye ey’okubiri mu bye diini gye yakolera mu ttendekero lya western theology seminary elisangibwa mu Ggwanga lya America mu 2004 era naasigala nga y’akulira lutikko ye Mukono.\n2004-2007 Kazimba yafuna ekitiibwa ky’obwa Canon okuva ew’omulabirizi Eria Paul Luzinda Kizito, oluvanyuma lw’okufuna diguli ey’okusatu mu ttendekero lya Western Seminary mu America.\nOluvanyuma yalondebwa okufuuka Omulabirizi we Mityana ow’okuna nga 26.10.2008 nga adda mu bigere by’omulabirizi eyaliyo Dr. Dunstan Kopriano Bukenya, okutuusa olwaleero lwalondedwa okufuuka Ssabalabirizi we kkanisa ya Uganda.


VIDIYO! Polof Bukenya ayogedde amazima, 'Sheebah mwagala nnyo, si wa ddakika 5', aleese bwiino yennaVIDIYO! Polof Bukenya ayogedde amazima, 'Sheebah mwagala nnyo, si wa ddakika 5', aleese bwiino yenna\nVIDIYO! Polof Bukenya ayogedde amazima, ‘Sheebah mwagala nnyo, si wa ddakika 5’, aleese bwiino yenna\nMay 11, 2022 | SK OMUZINNYI\nEyali amyuka Pulezidenti wa Uganda Gilbert Balibaseka Bukenya agamba nti mu Uganda, omuyimbi Sheebah Kalungi, y’omu ku bayimbi abasinga okumucamula.\nMu kiseera kino Sheebah, y’omu abakyala abayimbi abakwatiridde ekisaawe ky’okuyimba olw’ennyimba ze omuli Nkwata Bulungi, Nakyuka, Ninda, Empeta, Wankona, Enyanda, Nkwatako n’endala, ezimufudde omuyimbi ow’enjawulo.\nSheebah ku siteegi\nWabula Bukenya agamba nti, “Njagala nnyo Sheebah, y’omu ku bayimbi bange bensinga okwagala“.\nBukenya mu ngeri y’emu agamba nti waliwo abayimbi nga ku siteegi bayimba eddakika 5 zokka ne badduka kyokka bwe yali asaba Sheebah okuggya okuyimba, yamusaba okuyimba okumala essaawa nga 4, okusobola okuwa abadigize essanyu.\nVidiyo ya Bukenya okuvaayo n’okutambula ku mikutu migatta bantu omuli WhatsApp, nga Sheebah y’omu ku bantu abalina obusuungu mu kiseera kino.\nSheebah agamba nti waliwo omusajja eyamukozeko effujjo ng’ayagala okumukaka omukwano.\nSheebah abadde yapangisiddwa okuyimba mu kivvulu ekimu ku wiikendi kyokka yabadde ali kwetekateeka okugenda ku siteegi, agamba nti waliwo omusajja eyamulumbye mu mmotoka ye n’atandika okumukwatirira mu ngeri y’okumupeeka omukwano ku mpaka.\nSheebah mu swagga\nSheebah era agamba nti byonna byagenze mu maaso ng’ali n’abamu ku bantu abamuyambako okutambuza emirimu wabula omusajja yabadde alina abasirikale.\nMu vidiyo ya Sheebah ku mukutu ogwa Instagram, asabye abasajja okuwa abakyala ekitiibwa.\nWadde yagaanye okwatuukiriza amannya g’omusajja, agamba nti abeera nnyo ku TV era abadde amuwa ekitiibwa.\nKu wikendi, Sheebah yayimbye mu bifo ebyenjawulo omuli ku mazaalibwa ga Bukenya ag’e 73, ku kabaga ka Lt. Gen. Muhoozi Kainerugaba, mutabani w’omukulembeze w’eggwanga lino Yoweri Kaguta Museveni ak’emyaka 48 e Fort portal n’ebivvulu ebirala mambuka ga Uganda.\nKigambibwa mu kiseera kino Sheebah ali mu kwebuuza ku bannamateeka be, okusalawo oba ayinza okugenda mu kkooti, omusajja eyamukozeko effujjo okutwalibwa mu kkooti ebitebye.\nEbirala ebifa mu ggwanga – https://www.youtube.com/watch?v=lqjSRfQbcNg


Bukedde Online - Pizza y'enseenene eky'okulya ekicamudde abavubuka.\nSsente y'omubaka Kasibante eva wala!\nBannakatemba Ruth Kalibbala ne Sensuwa bagattibwa...\nOmubaka Latif Ssebaggala ayagala pizza y'enseenene eky'okulya kino nakyo kitongozebwe nga eky'obulambuzi.\nOmubaka Ssebaggala (ow'okubiri) ku kkono mu kutongoza pizza y'enseenene\nABAVUBUKA bettanira eby’okulya babadde bakyali ku ‘Rolex’ ezaatongozebwa minisita, Godfrey Kiwanda Ssuubi ng’ekyobulambuzi mu kawefube gw’aliko okulaba nga Uganda etutumuka mu byomulambuzi.\nAte kati baleese ‘Pizza y’enseenene’ eky’okulya ekiwoomu nakyo kye bagala kitongozebwe ng’ekyobulambuzi.\nMu kutongoza ebikujjuko by’ekyokulya kino, ebitumiddwa ‘Enseenene Pizza Festival’ ebisookedde ddala mu ggwanga ku mukolo ogwabadde e Lugogo,\nabantu ng'a balooza ku buwoomi bwa pizza ate ku ddyo ze nseenene mwe bakola pizza\nHajji Latif Ssebaggala omubaka wa kawempe North ‘ambasadda’ aweereddwa obuvunannyizibwa okutumbula n’okwagazisa abantu eky’okulya kino yasoose kusiima ba Signet World ne Harris International abakola eby’okunywa bya Riham olw’okuyiiya ekintu nga kino\nAgamba kino kigenda kuyamba okusituula omutindo ne bbeeyi y’enseenene era nasaba aba minisitule y’ebyobulambuzi kino okukitwala mu maaso okufaananako ne ‘rolex’ ne ‘pizza y’ensenene’ eteekebwe kw’ebyo ebintu byebayinza okutunda ng’eggwanga.\nEnseenene by’ebiwuka ebisinga okuliibwa naddala mu masekkati ga Uganda olw’obuwoomi bwazo.\nAbali baazo naddala abakyala bazitenda bwe ziwooma okukamala. Enseenene zimanyiddwa okugwa mu mwezi gwa November (Museenene) ne mu June wadde nga mu sizoni ezimu zibeera ntonotono naye enteekateeka ng’ono bwetandiikibwawo kigenda kuyamba okusituula omutindo mu nkwatta yazzo n’okuziteereka obulungi.\nYe Racheal Luwedde owa Harris International mu kwogera yategezezza nti mu mbeera ey’okwongera okumanyisa abantu ku ky’okulya kino y’ensonga lwaki bategesewo n’ekivvulu ekitumiddwa ‘Enseenene Pizza Festival’ ekigenda okubeerawo ku Ssande nga December 9, 2018 e Kyadondo Rugby grounds.\nKusasira bamusuddeko akabaga k'amazaalibwa nga tategedde.


Kayihura awaddeyo okusaba okweyimirirwa - Radio Simba, The Best Luganda Station in the World !\nKayihura awaddeyo okusaba okweyimirirwa\nLawyer Kabatsi nga ono yawolereza Gen. Kale Kayihura awaddeyo okusaba kw’omuntu we okweyimirirwa, ono agamba nti omuntu we akyali munnamaggye wa UPDF nga alina emyaka 62, munnamateeka era nga alina n’amaka mu Makindye ku luguudo lwa Ssekindi era nga yakolanga nga IGP okumala emyaka 13. Ssentebe w’ekyalo gyabeera yawandiikira kkooti ebbaluwa ekakasa nti mutuuze we.\nAyongedde n’alaga nti ono alina amaka gabajaja be e Nyakabande mu Kisoro ekitegeeza nti tasobola kudduka.\nLawyer Kabatsi agamba Kayihura tazzanga ku musango gwonna munsi yonna okutuusa ku lw’okutaano lwa week eyise lweyasomeddwa emisango weyasomeddwa emisango gyokulagajjalira ebyokulwanyisa wamu n’okuwamba abantu ekitegeeza nti Munnayuganda agondera amateeka nga olwokuba emisango teginamusinga.\nYe akuliddemu oludda oluwaabi Maj. Rapheal Mugisha agamba nti okusaba kwabwe yakufunye lunaku lwaggulo era tanabaddamu, era agamba nti Kayihura talina kuweebwa baol okusinziira ku misango egimuvunaanibwa wabula Kkooti eyinza okumuwa bail n’obukwakulizzo obwamaanyi aleme kuyingirira kunoonyereza era nga bumuleetera okukomawo mu kkooti.\nM7 in the lead-Provisional results Show\nPrevious Yewambye afune ssente\nNext Mwali muwoza Anite yadduka kati ono ani? – Don Wanyama\n3 bafudde ekirwadde ekitannategeerekeka oluvannyuma lw’okulya ennyama y’embizzi – Kiboga


Bayibuli ky’Eyogera ku Biseera eby’Omu Maaso —Obulamu obw’Amakulu, Okuba n’Enkolagana Ennungi ne Katonda\nKUBA akafaananyi ng’otambula ekiro. Wadde ng’obudde bwa kiro era ng’enzikiza ekutte, oli mugumu kubanga olina tooci eyaka obulungi. Bw’omulisa wansi, osobola okulaba ekintu ekikuli okumpi. Ate bw’omulisa mu maaso gy’olaga, osobola okulaba n’ekintu ekiri ewala.\nBayibuli eringa tooci eyo mu ngeri nnyingi. Nga bwe tulabye mu bitundu ebivuddeko, Bayibuli esobola okutuyamba mu bizibu bye tufuna kati. Naye Bayibuli ekola ekisingawo. Esobola n’okutuyamba okumanya ebikwata ku biseera eby’omu maaso, ne kitusobozesa okutambuza obulamu bwaffe mu ngeri eneetusobozesa okufuna essanyu erya nnamaddala. (Zabbuli 119:105) Mu ngeri ki?\nKa tulabe engeri Bayibuli gy’etuwaamu essuubi erikwata ku biseera eby’omu maaso: 1 Etuyamba okuba n’obulamu obw’amakulu, ate era 2 etuyigiriza engeri gye tusobola okuba n’enkolagana ennungi n’Omutonzi waffe.\n1 OBULAMU OBW’AMAKULU\nBayibuli etuwa amagezi ageesigika agasobola okutuyamba okugonjoola ebizibu, naye ekola n’ekisingawo. Bayibuli tetukubiriza kulowooza ku bitukwatako byokka, naye etukubiriza n’okulowooza ku balala. Bwe tukola tutyo, obulamu bwaffe buba n’amakulu.\nNg’ekyokulabirako, lowooza ku kyawandiikibwa ekigamba nti: “Okugaba kulimu essanyu okusinga okuweebwa.” (Ebikolwa 20:35) Wali oyambyeko omuntu eyali mu bwetaavu? Oboolyawo wawuliriza bulungi mukwano gwo ng’akubuulira ekizibu kye yalina. Tewawulira bulungi ng’oyambye omuntu alina ekizibu?\nTufuna essanyu lingi nnyo bwe tugaba nga tetusuubira kusasulwa. Omuwandiisi w’ebitabo omu yagamba nti: “Tekisoboka kugaba n’otafuna kisinga ku ekyo ky’ogabye—nnaddala singa ogaba nga tosuubira kusasulwa kintu kyonna.” Bwe tuyamba abalala, nnaddala abo abatasobola kutusasula, tufuna empeera. Mu ngeri eyo tuba tulowoozezza ku bantu abalala. Mu butuufu, tuba tukolera wamu ne Katonda, era bwe tukolera abalala ebirungi, akitwala nti tuba tumuwoze. (Engero 19:17) Asiima nnyo ebyo bye tukolera abali mu bwetaavu, era asuubiza okutuwa empeera esingiridde ey’obulamu obutaggwaawo!—Zabbuli 37:29; Lukka 14:12-14. *\nN’ekisinga obukulu, Bayibuli etuyigiriza nti bwe tusinza Yakuwa Katonda ow’amazima, tusobola okuba n’obulamu obw’amakulu. Bayibuli etukubiriza okumugondera n’okumuwa ekitiibwa n’ettendo. (Omubuulizi 12:13; Okubikkulirwa 4:11) Bwe tukola bwe tutyo, tusanyusa Omutonzi waffe. Katonda atukubiriza nti: “Beeranga wa magezi osanyusenga omutima gwange.” (Engero 27:11) Kirowoozeeko ekyo! Bwe tugoberera amagezi agali mu Bayibuli nga tulina kye tusalawo, tusanyusa omutima gwa Kitaffe ow’omu ggulu. Lwaki? Kubanga atufaako era ayagala tugoberere obulagirizi bw’atuwa. (Isaaya 48:17, 18) Waliwo ekisinga okusinza Omufuzi w’obutonde bwonna, n’okweyisa mu ngeri esanyusa omutima gwe?\n2 OKUBA N’ENKOLAGANA ENNUNGI N’OMUTONZI WAFFE\nBayibuli etubuulira kye tuyinza okukola okusobola okuba n’enkolagana ennungi n’Omutonzi waffe. Egamba nti: “Musemberere Katonda naye anaabasemberera.” (Yakobo 4:8) Naye ddala tusobola okuba mikwano gya Katonda omuyinza w’ebintu byonna? Bayibuli etukakasa nti bwe ‘tunoonya Katonda’ tusobola ‘okumuzuula’ kubanga “tali wala wa buli omu ku ffe.” (Ebikolwa 17:27) Okubeera mikwano gya Katonda kikwata nnyo ku biseera byaffe eby’omu maaso. Mu ngeri ki?\nLowooza ku kino: Okufa Bayibuli ekuyita “omulabe,” era ku lwaffe tetusobola kwewala mulabe oyo. (1 Abakkolinso 15:26) Naye Katonda ye abeerawo emirembe gyonna, era ayagala mikwano gye nabo babeerewo emirembe gyonna. Bayibuli eraga ekyo Yakuwa ky’ayagaliza mikwano gye. Egamba nti: “Ka banyumirwe obulamu emirembe gyonna.”—Zabbuli 22:26.\nKati olwo, oyinza otya okufuuka mukwano gwa Katonda? Weeyongere okusoma Bayibuli osobole okuyiga ebimukwatako. (Yokaana 17:3; 2 Timoseewo 3:16) Musabe akuyambe okutegeera ebyawandiikibwa. Bayibuli etukakasa nti bwe ‘tusaba Katonda’ atuwe amagezi, ajja kugatuwa. * (Yakobo 1:5) Ate era fuba okukolera ku ebyo by’oyiga, ekigambo kya Katonda kibeere ‘ettaala emulisiza ebigere byo’ era ‘ekitangaala ekimulisa ekkubo lyo.’—Zabbuli 119:105.\n^ lup. 8 Okumanya ebisingawo ebikwata ku kisuubizo kya Katonda eky’obulamu obutaggwaawo, laba essuula 3 ey’akatabo Biki Bye Tuyiga mu Bayibuli? akaakubibwa Abajulirwa ba Yakuwa.\n^ lup. 13 Abajulirwa ba Yakuwa bayigiriza abantu Bayibuli ku bwereere, era basobola okukuyamba okutegeera ebyawandiikibwa. Okumanya ebisingawo ku nsonga eno, laba vidiyo erina omutwe ogugamba nti Omuntu Ayigirizibwa Atya Bayibuli? Osobola okugisanga ku mukutu jw.org/lg.\nKatonda abeerawo emirembe gyonna, era ayagala mikwano gye nabo babeerewo emirembe gyonna\nOnooganyulwa Otya mu Kusoma Bayibuli?\nEkitabo kino eky’edda kirimu amagezi amalungi.


kadaga akwasiddwa alipoota okuva eri omubazi w'ebitabo - Radio Simba, The Best Luganda Station in the World !\nkadaga akwasiddwa alipoota okuva eri omubazi w’ebitabo\nOmubazi omukulu ow’ebitabo bya Gavumenti, John Muwanga akwasizza Sipiika wa Palamenti, Rebecca Kadaga lipooti ey’omwaka 2018 omuli ssente z’omuwi w’omusolo ezibulankanyiziddwa Minisitule, ebitongole n’amakampuni ga Gavumenti era neyennyamira olw’ebbanja eddene eribanjibwa Gavumenti.\nYasinzidde mu ofiisi ya Kadaga ku Palamenti n’alaga okutya olw’ebbanja eddene eribanjibwa Gavumenti ya Uganda. Ssente ezaali biriyoni 33.99 mu June wa 2017 zaalinnya okutuuka ku biriyoni 41.5 we lwatuukira nga June 30, 2018. Mu kiseera kino ssente ezibanjibwa Uganda zikola ebitundu 41 ku bungi bwa bajeti ya Yuganda yonna.\nObuzibu obulala buli ku bukwakkulizo obuteekebwa ku ssente ezeewolebwa omuli okubeera nga bamusigansimbi tebaggyibwako musolo ku bintu bye baba bakoze n’obutakkiriza kukozesa mateeka ga Yuganda nga bakola endagaano.\nMuwanga yalaze nti wadde Gavumenti yasindika ez’okusasula akasiimo eri abaali abakozi ba Gavumenti, kyokka omwaka oguwedde we gwaggweereddeko ng’ebitongole bya Gavumenti ne Gavumenti z’ebitundu balemeddwa okusasula ssente z’akasiimo ezisukka biriyoni 65.\nSsente ezo zazzibwaayo mu ggwanika lya Gavumenti nga kino kiba kitegeeza nti abalina okuzifuna tebaliiyo oba balina okulindako okuzifuna. Ku ssente eziwolebwa abavubuka mu nkola ya ‘Youth Livelihood Program’ yagambye nti wadde nga Gavumenti yali esuubizza okuteeka obuwumbi 231 mu nkola eno we gwatuukira June w’omwaka oguwedde, kyokka obuwumbi 161 zokka ze zzaateekebwamu .\nKino kyavaako omuwendo gw’abavubuka abaali basuubirwa okuganyulwa okubeera 195,644 mu kifo kya 286,200 abaali basuubirwa.\nAbavubuka bangi be bawola ssente tebazizzaayo nga ku buwumbi obusoba mu 38 ezaaweebwa abavubuka wakati wa 2013 n’okutuuka 2015, ssente eziwera ebitundu 26 ku buli 100 zokka ze zaasasulibwa.\nMuwanga era yennyamidde olwa Gavumenti okulemwa okubanja obuwumbi obuwera 20 z’ezze ewangula mu misango egy’enjawulo we lwatuukira olwa June 30, 2018. Lipooti era yalaze nti ettaka lya Gavumenti abantu bazze balyesenzaako awatali abakuba ku mukono.\nEttaka ly’ebitongole okuli erya Poliisi, ekitongole ky’amakomera, n’erya Minisitule y’ebyobulimi lye basinze okusengako. Ekirala ekyewuunyisa mu lipooti kwe kuba nga ku bitongole bya Gavumenti ebiwera 27, kuliko ebitongole 17 byokka byebyakola amagoba.\nEkitongole kimu kyokka kye kyasobola okwanjula amagoba ge kyakola eri Gavumenti. Kaweefube w’okutaasa entobazzi akyali nafu, kuba wadde Gavumenti yalagira dda okusazaamu ebyapa ebiri mu ntobazi, kyokka minisitule y’ebyensimbi tennaba kuwaayo ssente kuteekesa kino mu nkola.\nKadaga yasiimye ofiisi y’omubalirizi w’ebitabo bya Gavumenti olw’omulimu gwe bakola. Yalaze okutya olwa Gavumenti obutafaayo ku ttaka lyayo, n’awa eky’okulabirako nti mu 1990 baayisa ekya Gavumenti okufunira ebyapa ku ttaka lyayo lyonna naye tebakifangako\nababaka bakubaganye empawa ku byobugagga byabakulu ba bbanka enkulu


Bukedde Online - Abapoliisi 43 bakubye Gav't mu mbuga z'amateeka lwa misaala\nAbapoliisi 43 bakubye Gav't mu mbuga z'amateeka lwa misaala\nZiizino entalo Nantaba z'azze alwana\nOmusajja afudde oluvannyuma lw'okugaba omu...\nABAPOLIISI 43 abali ku ddaala lya kadeeti bawabidde gavumenti nga bagamba nti bagibanja omusaala oguweza obukadde 216 gw’ekyalemeddwa okubasasula. Bawabye mu kkooti enkulu mu kitongole ekivunaanyizibwa ku misango egitali gya naggommola (civil division ).\nABAPOLIISI 43 abali ku ddaala lya kadeeti bawabidde gavumenti nga bagamba nti bagibanja omusaala oguweza obukadde 216 gw'ekyalemeddwa okubasasula. Bawabye mu kkooti enkulu mu kitongole ekivunaanyizibwa ku misango egitali gya naggommola (civil division ).\nAbapoliisi abali ku ddaala lya kadeti nga baakulembeddwa Simon Peter Aimai, bagamba nti omusaala ogwalina okubaweebwa gwakyusibwa ne kukendezebwa nga bakamala okuweebwa emirimu.\nBaagala kkooti esalewo nti okukyusa kw'eddaala kwe balina okusasulwa erya U4 okuzzibwa ku U4 lower kwali kumenya ndagaano.Baagala ensimbi eziwera obukadde 216 zibasasulwe okuva mu November 2018 okutuusa January 2019.\nKigambibwa nti mu 2015 ,aba poliisi ab'eddaala lya kadeeti baweebwa emirimu nga kyaddirira ekirango ekyalabikira mu New Vision.Bagamba nti baasunsulwa ne batwalibwa mu kutendekebwa e Kabalye police training School e Masindi. Era ne bawebwa emirimu nga bakadeeti ASPs Science professionals.\nBagamba nti mu bajeti ya 2018 emisaala gy'abakozi ba gavumenti abaasoma sayansi gyayongezebwa okuli n'egyabwe kyokka ensimbi zaabwe tezibawebwa.\nOmwogezi wa poliisi Fred Enanga yagambuye tanalaba ku kwemulugunya kwabwe.\nOmusango gwa Wasajja ne banne guzzeemu okuwulirwa\nBobi naye atya ababanda b'omu Ghetto\nOwa Mobile Money eyabula yeeraliikirizza bazadde be\n'Ke mponye luno obubbi mbulokose'\nAmalwaliro gajjuzza abalwadde ne gabooga kyokka ababaka basaba masimu ga bbeeyi!\nOmubaka Ssekikubo naye asibiddwa ku bya Nebanda


Bukedde Online - Dr. Senyonyi: Kakensa mu kubala, naye kati abuulira njiri!\nDr. Senyonyi: Kakensa mu kubala, naye kati abuulira njiri!\nAbalangira beepima batya ku Katikkiro al...\nAdded 25th October 2014\nDr. John Senyonyi y’omu ku bayivu Uganda b’erinawo. Wadde mubuulizi wa njiri naye y’omu ku bakakensa b’okubala abali mu ggwanga!\nMu kiseera kino y’amyuka akulira ettendekero lya Yunivasite y’Abakristaayo e Mukono.\nDr. Senyonyi alina PHD mu kubala (Mathematical Statistics) gye yasomera mu Australia, Melbourne University mu 1984; e Nairobi yafunayo diguli mu byassaayansi (University of Nairobi, 1978).\nYasomesaako okubala e Makekere okuva mu 1978- 1980 n’okuva mu 1984 okutuuka mu 1987 n’awummula okusomesa.\nKwe kutandika okubuulira enjiri era mu 1992 yakwatagana n’aba Trinity Evangelical School mu Amerika era eno yafunirayo diguli mu byeddiini.\nRev.Dr. Senyonyi y'ani?\nRev. Dr. John Senyonyi mutabani wa Eriakim Kajja, 90, ne maama Efrance Kajja ababeera ku kyalo kazinga mu disitulikiti y’e Luweero.\n“Kitange yali musomesa omutendeke owa Grade II era nga yabusomera wano wennyini e Mukono mu myaka gya 1940 nga giggwaako.\nNg’amaze okusoma yaweebwa omulimu gw’okukulira Nakasongola C/U Primary School.\nMu 1956 banzaalira ku kitooke mu lusuku, nnali wakusatu ku baana kitange be yazaala.\nMu 1961 natandika okusoma mu Nakasongola C/U. Nakula mmanyi nti kitange erinnya lye ye ‘Hedimasita’ kuba nagenda okutegeera nga buli omu bw’amuyita!\nWabula bwe natuuka mu P6, taata baamukyusa ne bamuzza mu ssomero eddala, nze ne nsigalayo kuba nali nneetegekera P7.\nP7 nnagituula emirundi ebiri nga njagala okugenda e Buddo naye ne nnemwa. Mu 1967 ku mwaka gwaffe gwennyini, baalinnyisa obubonero obw’eddaala erisooka okuva ku 110 omuyizi bwe yalina okufuna okuyingira e Buddo okutuuka ku 130 kyokka nze nafuna 125, eyo yali Super B.\nTaata yeegayirira bampe ekifo e Buddo ne bagaana, kwe kuddamu P7 n’akyusa n’essomero n’erinnya anti mu kiseera ekyo nga Gavumenti tekkiriza kuweerera mwana kibiina kimu mirundi ebiri.\nKu mannya gange yayongerako erya Musisi Mubiru. Natuulira Bbowa C/U Primary School.\nKu olwo era baayongera obubon ero okutuuka ku 170, era nnayitira mu Super B!\nKwe kugenda e Ndejje SS gye nnasomera okutuuka mu S4, olw’okuba nnayita bulungi, aba Budo SS bampa ekifo era gye nnakolera S6.\nS6 nnagikola mu 1975 ne mpita bulungi ne bampa mu University of Nairobi e Kenya gye nasomera diguli mu byassaayansi n’okubala era nze omu ku baayitira waggulu ennyo.\nBwe nnakomawo wano, Gavumenti yansindika okukola mu ‘Customs Public Service’ naye nga nze njagala busomesa. Nagenda mu Yunivasite e Makerere ne bampa omulimu ne nsomesaayo emyaka ebiri. Nafuna sikaala okugenda mu MelbourneUniversity mu Australia gye nnamala emyaka etaano. Nnakomawo ne bampa okusomesa e Makerere okumala emyaka emirala esatu ne mpummula.\nRev. Can. Dr. John Senyonyi ne mukyala we Ruth Nantege Senyonyi ne famire yaabwe.\nMu 2001 nneegatta ku UCU nga Chaplain okumala emyaka ebiri n'ekitundu olwo mu 2003 ne banfuula omumyuka w’akulira yunivasite akwasaganya ebyensimbi okumala emyaka esatu.\nMu mu 2006 waaliwo ekifo ekipya ekyassibwawo ku Yunivasite era bannonda ng’omumyuka w'omukulu w’ettendekero avunaanyizimwa ku kulisakira obuyambi n'okulisaggulira emikwano.\nKino ekifo nnakimalamu emyakaena, mu 2010 ne bannonda okuba omumyuka wa Yunivasite ya UCU mu butongole.\nMu bulamu, nneebaza Mukama nti nnaakawandiika ebbaluwa emu yokka esaba omulimu, nga nsaba ekifo ky’obumyuka bw’ettendekero lino.\nOkuva mu buto nnali nnina abantu be nneegomba era nga basajja ba Katonda ddala. Kuno kuliko omubuulizi gwe nali nsinga okwagala eyali atusumba, Can. Waluwo, byonna bye yakolanga nga ndaba omuntu alimu Katonda.\nWabula bwe natuuka e Kenya nalina ekibinja kye nali ntambuliramu nga tulina eddalu eritagambika. Wabula nnali ndi mu mwaka gwange ogwokubiri, mukwano gwange Mneitheru Munjama yambuulira enjiri ne ndokoka.\nNakyuka omulundi gumu ne nneesalako emikwano gyonna nga ne bwe bampita okutambulako mu Nairobi sigenda!\nBwe nawummula obusomesa nneegatta ku kitongole kya African Evangelistic Enterprise okubunyisa ekigambo kya Katonda mu mawanga ag’enjawulo.\nMu 1989 ekibiina kino kyantwala mu Amerika okweyongera okusoma ebyeddiini, nnagenda ne mukyala wange ye n’asoma obwakansala obw’okubudaabuda abasobedwa.\nNamalayo emyaka 13, aba UCU gye banzigya okukola nga Chaplain wa Yunivasite mu 2001.\nMukyala wange twasisinkana ku Palamenti\nNga nnaakamala emyaka ebiri mu Australia, nnakomawo wano okuwummulako. Tuba tuli ne mukulu wange Peter Nyombi okumpi ne Palamenti nga tutambula ne tusisinkana abantu basatu okwali ne Ruth Nantege oluvannyuma eyafuuka mukyala wange.\nLand Cruiser Prado V6, Dr. Senyonyi gy’avuga.\nNnali sibamanyi, nga munnange y’abamanyi. Nnafuba okukwatagana n’omuwala gwe nnayagalirawo, okumala emyaka ebiri nga mmuwandiikira naye nga simwatuliranga kye mmulowoozeza.Nga April 06,1983 lwe namubuulira nti mwagala, era oluvannyuma lw’emyaka ebiri nga April 13,1985 ne tufumbiriganwa.\nEmbaga yaffe n’eya mukulu wange Peter Nyombi yaliwo olunaku lumu, ffembi ne tugattibwa e Namirembe, abagenyi ne tubasembereza e Lugogo. Mukama yatuwa abaana bana.\nTeri bufumbo butaliimu makuuli, bubaamu obusozi n’omukko. Obufumbo bulina kwesigamizibwa ku Katonda, olwo lw’ovvuunuka ebizibu.\nOlina okweyabiza munno, obufumbo bwonna obutaliimu kweyabiza muntu yenna gw’oyagala tebuba bufumbo. Ffe tetusiba busungu, ekitunyiiza tukyogerako.\nEbyenjigiriza ennaku zino\nEbyenjigiriza ebyasooka twasomanga amasomo abiri ate byalwawo nga tebikyusiddwa.\nTwayiganga eby’omu kibiina n’empisa wabula ab’ennaku zino basoma busomi kyokka ate n’abazadde tebafudeeyo kuba tebalina budde bwa baana baabwe.\nSirabaasi bwe yakyusibwa bagiddusa nnyo, erimu ebintu bingi nnyo ebikooya abayizi. N’ebintu bingi bye basoma!\nEkisinga okwennyamiza ennaku zino, a abavubuka tebakyatya Katonda, bangi bamanyi bumanya nti Katonda gy’ali naye ebikolwa byabwe bikontana ne Katonda by’ayagala.\nEbiseera bino w'osanga omuntu eyasoma wabula ng’alinga eyagendera obwereere ku ssomero. Bangi basoma naye tebayiga!”\nDr. Senyonyi agamba nti talina bingi by’aboze naye alina amaka e Bbunga, ettaka lya mirundi ebiri e Mukono n’ebirala ebitonotono.\nMu bufuzi ky'otya okikyawa ate ky'okyawa oyagala kukitta-Nkangi\nKYALIMPA: Omulema w'omu kagaali asitula obuzito


Bukedde Online - Kabaka acamudde abantu mu mwoleso\nKabaka acamudde abantu mu mwoleso\nMuseveni ajaguzza nâ€™abâ€™omu DR Congo\nAdded 2nd July 2010\nYatuukidde mu kitiibwa ku ssaawa nga 5.15 ezâ€™oku makya mu mmotoka eyâ€™ekika kya Lexus erikoÂ akabonero ka Buganda eyamuggye mu Bulange era yabadde tannatuuka ku Wankaaki nâ€™avaamu.\nKabaka eyabadde mu kkanzu ngâ€™ayambaliddeko essuuti eya bbulu, yatandikidde ku kubuuza ku baana bâ€™am\nKabaka eyabadde mu kkanzu ngâ€™ayambaliddeko essuuti eya bbulu, yatandikidde ku kubuuza ku baana bâ€™amasomero bakira abalanya nga kwe batadde nâ€™okukuba emibala gyâ€™ebika byabwe, ate nga bwâ€™awuubira abantu abakulu abaabadde bayimiridde ku luuyi olwa ddyo.\nNgâ€™amaze okubuuza ku baana yaatuukidde mu nnyumba omuli ekyoto nâ€™akumamu nâ€™evvu ne limufuumuukira, nâ€™alya ne ku mmwanyi nâ€™oluvannyuma ne bamusibirira ettu lya Nnabagereka.\nOluvuddeÂ ku kyoto Kabaka ayise mu Wankaaki nâ€™ayingira Olubiri nâ€™aweta ngâ€™adda ku ddyo okwolekera kifo ekyâ€™omulembe ekyazimbiddwa aba Banka ya Centenary omuli ebifaananyi ebiraga ebyafaayo bye mu myaka 50 nâ€™ebirala ebiraga obulamu bwa kitaawe Ssekabaka Muteesa II.\nMu lusuku lwa Nnabagereka Kabaka yasanzeeyo abayimbi Bobi Wine ne Mubiru Kitooke, abaabadde bafukamidde nga bawaata amatooke mu makanzu wamu nâ€™okugisaanika.\nBobi yategeezezza Kabaka nti kino kye baabadde bakola kyabadde kiraga omusajja Omuganda owâ€™empisa afumbira abaana be omukyala bwâ€™aba taliiwo oba ngâ€™alwadde.\nMu lusuku lwa Nnabageraka Kabaka yasimbye omutuba era olwamaze omukolo guno nâ€™alyoka agenda mu mwoleso ogwatekeddwa okumpi nâ€™omulyango gwâ€™Olubiri ogutunudde mu Ndeeba.\nMu mwoleso Kabaka yeewuunyizza nnyo emisota eminene egyaleeteddwaÂ nâ€™asanyukira nâ€™Empologoma gye yakutteko wakati mu mizira nâ€™okusaakaanya okuva mu bantu bakira abamulondoola buli wadda. Bwe yamaze okulambula KabakaÂ nâ€™agenda mu kifo awaabadde emikolo emikulu.\nMu kwogera kwe Kabaka yakuutidde Abaganda okussa ensimbi mu byobulambuzi nga bayita mu byobuwangwa.\nYasiimye abaategese omwoleso guno nâ€™abaagaliza okutegeka emirala mingi egifaananako nga gino giyambe abantu okuyiga ku byobuwangwa bwabwe.\nLwaki abagagga bakkirizibwa okumalawo entobazzi ku nnyanja?\nCHAMELEONE: Abatuuze bamutabukidde ku nnyumba ye efuuse empuku y'ababbi\nRUSHERE: Ekibuga kikula naye abaayo abamu beeyamba mu nsiko


Ekyamateeka Olwokubiri 7:12,Ekyamateeka Olwokubiri 28:27,Ekyamateeka Olwokubiri 28:58-Ekyamateeka Olwokubiri 28:60,Okuva 23:25-Okuva 23:26 LCB - Bwe munaakwatanga amateeka ago, ne - Bible Gateway\nEkyamateeka Olwokubiri 28:27\nEkyamateeka Olwokubiri 28:27 Endagaano Enkadde nʼEndagaano Empya (LCB)\n27 Mukama anaakulwazanga amayute g’e Misiri, n’ebizimba, n’amabwa, n’obuwere, by’otoowonyezebwenga.\nEkyamateeka Olwokubiri 28:58-60\nEkyamateeka Olwokubiri 28:58-60 Endagaano Enkadde nʼEndagaano Empya (LCB)\n58 Bw’otoogonderenga na bwegendereza ebigambo byonna ebiri mu mateeka gano, ebiwandiikiddwa mu kitabo kino, n’ototya era n’otossaamu kitiibwa erinnya lino ery’ettendo era ery’entiisa, eriyitibwa: Mukama Katonda wo, 59 kale nno, Mukama anaakuweerezanga endwadde enkambwe ennyo, eri ggwe n’eri ezzadde lyo; endwadde ez’olutentezi era enkambwe ennyo ez’olukonvuba. 60 Anaakuleeteranga endwadde zonna ez’e Misiri, ezaakutiisa ennyo, ne zikwezingangako.\nOkuva 23:25-26 Endagaano Enkadde nʼEndagaano Empya (LCB)\n25 Oweerezanga Mukama Katonda wo yekka, emmere yo n’amazzi go ndyoke mbiwe omukisa. Ndiggyawo endwadde mu mmwe; 26 tewaabengawo mugumba wadde avaamu olubuto. Ennaku z’obulamu bwo zonna nnaazituukirizanga.


Bukedde Online - Raila Odinga addukidde mu kkooti ku by’akalulu\nAbatawagira Uhuru baasuze beekalakaasa oluvannyuma...\nOmuzungu eyatta Abaddugavu bamuwanise ku...\nRAILA Odinga yeefukuludde n’addukira mu kkooti ensukkulumu okuwakanya obuwanguzi bwa Uhuru Kenyatta ku bwapulezidenti wa Kenya.\nRaila Odinga ng'ayogerera mu lukung'aana lwa bannamawulire. Yagambye agenda mu kkooti kuwakanya byava mu kalulu\nOkusooka yali agaanye okugenda mu kkooti okuwaaba wabula eggulo yasinzidde mu lukung'aana lw’abaamawulire n’ategeeza bw’asazeewo okutwala omusango mu kkooti ensukkulumu balage ensi yonna abakulembeze abaleeteddwa kompyuta.\nOdinga yavuganyizza ku bwapulezidenti bwa Kenya ku tikiti y’omukago gwa NASA ng’attuka ne pulezidenti Uhuru eyajjidde ku mukago gwa Jubilee.\nUhuru yafunye obululu 8,203,290 (bye bitundu 54.27 ku buli 100) Odinga n’afuna 6,762,224.\nEggulo Odinga yagambye nti tebagenda kukkiriza Kenya kufuuka ekisaawe ky’omupiira eky’okuzannyiramu oba eggwanga ery’okuzannyiramu katemba w’ebyobufuzi.\nAgamba nti ebivudde mu kulonda ebitali bitongole bingi ebyayingizibwa mu kompyuta z’akakiiko k’ebyokulonda kubanga empapula ezaaliko obululu tezaakubibwa bifaananyi kuzigatta ku bululu obwaweerezebwa.\nYagugumbudde abaatunuulira okulonda abaava mu nsi yonna nti baasuula obuvunaanyizibwa bwabwe okulondoola oba ebikoleddwa bituufu ne badda mu kukoma ku NASA ekkirize ebivudde mu kulonda nga n’ekyenkomeredde tekinnaba kufunibwa.\nYennyamidde olwa gavumenti ya Uhuru okutulugunya n’okutta abantu abaavuddeyo okulaga obutali bumativu bwabwe n’ebyavudde mu kulonda so nga baabadde bateeka mu nkola eddembe lyabwe eribaweebwa ssemateeka.\nOdinga yagambye nti bajjukira ettemu erizze likolebwa ku bantu ab’enjawulo mu kulonda n’ebyo ebyakulembera omwali okutta Chris Msando eyali omukugu w’akakiiko ka IEBC gw’alumiriza nti baamutta ne bamuggyako omukono olwo ekinkumu kye aba jubilee ne bakikozesa okubba obululu.\nYategeezezza nti bagenda kukungubagira abantu baabwe abattibwa, okulangirira ebiseera eby’okusirika we kyetaagisa bakube ehhoma n’okukozesa engeri zonna ezooleka obutali bumativu bwe balina.\nYawadde ekyokulabirako nti mu Amerika waaliyo okwekalakaasa nga balangiridde Donald Trump era mu kiseera kino wakyaliyo okunoonyereza okukolebwa okuzuula oba ddala akalulu akaaleeta Trump mu buyinza tebaakakwatamu.\nYakiggumizza nti Bannakenya tebeetaaga kukozesa ffujjo okufuna eddembe wabula omukago gw’akulembera gwakukozesa amakubo gonna ageddembe okuwakanya ebikyamu ebikolebwa.


Bukedde Online - Basena agenze awaga-Tetulina gwetutya\nMuzamir Mutyaba yamezze Sserunkuuma ku buzannyi bw'omwaka\nBy'obadde tomanyi ku Mike Mutebi, atendeka...\nBasena (ku ddyo) ng’awa Bernard Muwanga ebiragiro mu kutendekebwa e Namboole.\nLeero mu kibinja A\nKenya - Rwanda, 8:00 e Kakamega\nLibya - Tanzania, 10:00 e Machakos\nEnkya (Mmande) mu Kibinja B\nUganda - Burundi, 10:00 e Kakamega\nZanzibar - Rwanda, 8:00 e Machakos\nKenya - Libya, 10:00 e Machakos\nEthiopia - S. Sudan e Kakamega\nUGANDA Cranes yasitudde eggulo (ku Lwomukaaga) okwolekera ekibuga Kakamega mu bugwanjuba bwa Kenya okwetaba mu mpaka z’omupiira gw’amawanga g’obuvanjuba n’amasekkati ga Africa, eziggyibwako akawuuwo leero.\nOmutendesi Moses Basena yakuutidde abazannyi okufiirawo okwongera ku likodi ya Uganda ey’ebikopo 14 n’okulaba nga balwanira ennamba ku ttiimu gy’anaatwala mu za CHAN omwaka ogujja.\nUganda eri mu kibinja B ne Ethiopia, South Sudan ne Burundi nga bonna baakuzannyira mu kibuga Kakamega ekisangibwa mu bugwanjuba bwa Kenya.\nCranes, yasemba okuwangula empaka zino mu 2015 mu Ethiopia wabula ng’ez’omwaka guno baakuziggulawo ne Burundi oluvannyuma lwa Zimbabwe gye yabadde etandika nayo okuwandiikira aba CECAFA nti evuddemu nga yeekwasa embeera y’ebyokwerinda mu Kenya gye bagambye nti tematiza. “Tugenze naye abazannyi bange balina okukimanya nti buli mupiira gulinga fayinolo gye tuli,” Basena bwe yategeezezza.\nYayongedde n’ategeeza nti, “Sagaala kuteeka ku bazannyi bange puleesa naye balina okukimanya nti mawanga gonna omunaana agasigadde gatunuulidde Uganda.\nNg’oggyeeko Libya abasigadde tubeesobolera.” Basena era yategeezezza nga bw’agenda okukozesa empaka zino okwongera okwetegereza abazannyi b’agenda okukozesa mu mpaka za CHAN ezigenda okubeera e Morocco omwezi ogujja. “Empaka zino era ng’enda kuzikozesa okwongera okusunsula abazannyi abanannyamba okukola obulungi mu mpaka za CHAN omwezi ogujja e Morocco.\nOyo yenna anazannyisa ekyejo, wadde ng’alina talenti, ennamba ku ya CHAN agyerabire,” Basena bwe yagambye. Uganda eyangudde emirundi 2 (1989 ne 2009) kw’egyo 6 Kenya gy’etegese ekikopo kino.\nBwobeera tonnafa tewevuma nsi; MTC Numbers eyava e Luwero ng'ajjude ekyalo kati mugagga fugge!\nAbaliko obulemu bagenda kuvuganya mu Badminton


Ssaayansi by’Atasobola Kukola\nBISOME MU Afrikaans Albanian Amharic Armenian Aymara Batak (Toba) Bulgarian Cakchiquel (Western) Catalan Cebuano Chichewa Chinese (Simplified) Chinese (Traditional) Chitonga Chitumbuka Chiyao Chokwe Cibemba Croatian Czech Danish Dutch Efik English Estonian Ewe Finnish French Ga Garifuna Georgian German Greek Greenlandic Guarani Haitian Creole Hebrew Hiligaynon Hmong (White) Hungarian Iban Icelandic Igbo Iloko Indonesian Italian Japanese Karen (S'gaw) Kazakh Kikamba Kikaonde Kikongo Kikuyu Kiluba Kimbundu Kinyarwanda Kirghiz Kiribati Kirundi Kisi Kisonge Kongo Korean Krio Lhukonzo Lingala Lithuanian Lucholi Luganda Lunyankore Luo Luswayiri Luswayiri (Congo) Luvale Luwalabu Macedonian Malagasy Mam Mambwe-Lungu Maya Mazatec (Huautla) Mongolian Moore Myanmar Nahuatl (Central) Nahuatl (Huasteca) Ndebele (Zimbabwe) Ngabere Norwegian Nyaneka Nzema Ossetian Otetela Papiamento (Aruba) Papiamento (Curaçao) Persian Polish Portuguese Quechua (Bolivia) Quichua (Imbabura) Romanian Russian Sango Sepedi Serbian Serbian (Roman) Sesotho (Lesotho) Setswana Shona Sidama Silozi Sinhala Slovak Slovenian Spanish Sranantongo Swedish Tagalog Tatar Thai Tigrinya Tlapanec Tojolabal Tok Pisin Totonac Tshiluba Tsonga Turkish Tuvaluan Twi Tzotzil Ukrainian Umbundu Vietnamese Wayuunaiki Xhosa Yoruba Zande Zapotec (Isthmus) Zulu\nGye buvuddeko, ebitabo ebinnyonnyola endowooza z’abo abatakkiririza mu Katonda byeyongedde obungi. Abantu bangi abettanira ebitabo ebyo baba bawakana nnyo. Ku nsonga eno, munnassaayansi ayitibwa David Eagleman yawandiika nti: “Abantu abamu abasoma ebitabo ebyo . . . bafuna endowooza nti bannassaayansi bamanyi buli kimu.” Agattako nti: “Kyokka bannassaayansi abalungi baagala nnyo okukubaganya ebirowoozo era bwe bakola okunoonyereza, bavumbula ebintu ebipya era bye babadde tebasuubira.”\nOkumala emyaka mingi, bannassaayansi abakugu basobodde okuzuula ebintu bingi ebyewuunyisa ebikwata ku butonde ebyali byalema abalala. Kyokka, abamu bakoze ensobi mu kunoonyereza kwabwe. Ng’ekyokulabirako, Isaac Newton y’omu ku bannassaayansi abakugu ennyo abaali babaddewo. Yalaga engeri amaanyi agasika ebintu nga gabizza eri binnaabyo gye gayambamu zisseŋŋendo, emmunyeenye, n’ebibinja by’emmunyeenye okutambula obulungi mu bwengula. Ye yatandikawo okubala okuyitibwa calculus okukozesebwa mu kutambula kw’ennyonyi n’ebizungirizi, mu ssaayansi wa nukiriya, ne mu kukola kompyuta. Ate era, Newton yasoma ssaayansi akwata ku kunoonyereza obanga zzaabu asobola okufunibwa mu byuma ebitali bimu.\nEmyaka egisukka mu 1,500 nga Newton tannabaawo, omusajja Omuyonaani ayitibwa Ptolemy yeekenneenya ebiri ku ggulu ng’akozesa maaso ge gokka. Yalaba engeri emmunyeenye gye zitambulamu ekiro ate era yali mukugu mu kukuba mmaapu. Naye yali akkiriza nti ensi ge makkati g’obutonde bwonna. Munnassaayansi ayitibwa Carl Sagan yawandiika bw’ati ku Ptolemy: “Eky’okuba nti endowooza ye egamba nti ensi ge makkati g’obutonde bwonna yakkirizibwa okumala emyaka 1,500, kiraga nti omuntu ne bw’aba omugezi ennyo, endowooza ye eyinza okuba enkyamu.”\nNe leero bannassaayansi boolekagana n’okusoomoozebwa kwe kumu. Balisobola okunnyonnyola ebintu byonna ebikwata ku butonde? Wadde nga kirungi okumanya ebintu ebirungi ssaayansi by’akoze, kikulu okukijjukira nti waliwo ebintu ssaayansi by’atasobola kukola. Munnassaayansi ayitibwa Paul Davies yagamba nti: “Tekisoboka kunnyonnyola bintu byonna ebikwata ku butonde ne bitegeerekeka bulungi awatali kukontana.” Ebigambo ebyo biraga nti abantu tebasobola kutegeera mu bujjuvu ebikwata ku butonde. N’olwekyo, si kya magezi kukkiriza nti ssaayansi asobola okunnyonnyola buli kimu ekikwata ku butonde.\nBayibuli eyogera bw’eti ku bintu ebyewuunyisa ebiri mu butonde: “Laba, gano ge mabbali gokka ag’amakubo [ga Katonda]: n’akagambo ke tumuwulirako nga katono!” (Yobu 26:14) Wakyaliyo ebintu bingi abantu bye batamanyi era nga tebalina busobozi bwa kubitegeera. Ebigambo omutume Pawulo bye yawandiika emyaka 2,000 emabega, bikyali bituufu: “Obugagga bwa Katonda n’amagezi ge n’okumanya kwe nga bya buziba! Ensala ye ey’emisango nga tenoonyezeka, n’amakubo ge nga tegazuulika!”—Abaruumi 11:33.\nMu butuufu Bayibuli etuwa amagezi amalungi ssaayansi g’atasobola kutuwa\nObulagirizi Ssaayansi bw’Atasobola Kutuwa\nWadde nga ssaayansi atuyamba okutegeera ebikwata ku butonde, Bayibuli erimu amagezi n’obulagirizi obusobola okutuyamba okukolagana obulungi n’abalala era n’okubeera n’obulamu obw’essanyu era obumatiza. Lowooza ku byokulabirako bino.\nOkuziyiza Obumenyi bw’Amateeka\n“Buli akyawa muganda we aba mussi.”—1 Yokaana 3:15.\nNoonya emirembe era ogikuume\n“Va mu bubi, okolenga obulungi; Noonyanga emirembe, ogigobererenga.”—Zabbuli 34:14.\n“Ekibala eky’obutuukirivu, ensigo yaakyo esigibwa mu mbeera ez’emirembe ku lw’abo abaleeta emirembe.”—Yakobo 3:18.\nWeewale ebikolwa eby’obukambwe\n“Yakuwa yeetegereza omutuukirivu n’omubi; akyawa omuntu yenna ayagala ebikolwa eby’obukambwe.”—Zabbuli 11:5, NW.\n“Tokwatirwanga buggya omusajja [akola eby’obukambwe], So teweerobozanga makubo ge gonna. Kubanga omukyamu wa muzizo eri Mukama.”—Engero 3:31, 32.\nEssanyu mu Maka\n“Abaana, mugonderenga bazadde bammwe mu Mukama waffe kubanga kino kya butuukirivu: ‘Kitaawo ne nnyoko obassangamu ekitiibwa’; kye kiragiro ekisooka ekiriko ekisuubizo ekigamba nti: ‘Osobole okubeera obulungi era owangaalenga ku nsi.’ ”—Abeefeso 6:1-3.\nYigiriza bulungi abaana bo\n“Temunyiizanga baana bammwe, naye mubakuze mu kukangavvula kwa Yakuwa era mubateekemu endowooza ye.”—Abeefeso 6:4.\n“Temunyiizanga baana bammwe, baleme okuggwaamu amaanyi.”—Abakkolosaayi 3:21.\nYagala munno mu bufumbo era musseemu ekitiibwa\n“Buli omu ku mmwe ayagale mukazi we nga bwe yeeyagala, omukazi naye asseemu nnyo bbaawe ekitiibwa.”—Abeefeso 5:33.\nBayibuli eyogera bw’eti ku abo abaayonoona ensi mu biseera by’Abaisiraeri: “Ensi eyonooneddwa abagibeeramu, . . . era abo abagibeeramu baliko omusango.” (Isaaya 24:5, 6, NW ) Katonda ajja kuvunaana abo aboonoona obutonde. Ajja ‘kuzikiriza abo aboonoona ensi.’ (Okubikkulirwa 11:18) Tajja kubattira ku liiso.\nAbantu Banaayonoonera Ddala Ensi?\nBayibuli tekoma bukomi ku kutubuulira nti abantu bandyonoonye ensi, naye era etubuulira ebyandivuddemu.\nLwaki Abantu Bangi Bakkiriza nti Katonda Gyali?\nAbantu Katonda ye yabatonda, oba baava mu nsolo?


Enzikiriza ey’obulimba yekki?\nAbantu bwebawulira enzikiriza y’obulimba balowooza ku kiway ekisinza sitaani, ekisala ebisolo, oba ekyenyigira mu bubi n’enkola ez’ekisamize. Wabula amazima gali nti, enzikiriza ey’obulimba tekola bintu biringa ebyo. Amazima gali nti, enzikiriza ey’obulimba mu biwanvuwanvu nkola ey’ediini ekola obulombolombo n’enkola ez’enjawulo.\nEbiseera ebisinga, enzikiriza ey’obulimba etegeeza ekiwayi kyabantu abakyusa ensomesa entuufu ey'ediini. Mu nkola ez’Ekristaayo, enzikiriza ey’obulimba etegeeza ekiwayi ky’abantu ekiwakanya ensomesa emu oba eziwerako eza Bayibuli. Enzikiriza ey’obulimba ky’ekiwayi ekisomesa ensomesa nga singa ekiriziddwa, ereteera abantu okusigala nga si balokole. Ekiwayi kino kyetwaala okuba ekitundi ku diini wabula nga kiwakanya amazima amakulu og’Obukristaayo. N'olw’ekyo, enzikiriza y’Ekristaayo ey’obulimba egaana ensomesa emu oba eziwera ezamazima ga Bayibuli wabula nga esigala yeyita kitundu ku Bukristayo.\nEnsomesa ezisinga okwatikirira ez’enzikiriza z’Obukristaayo ez’obulimba zisomesa nti Kristu teyali Katonda era nti obulokozi tebufunibwa kuyita mu kikkiriza kwoka. Okugaana obwakatonda bwa Kristu kivaamu endowooza nti okufa kwa Yesu kwali tekumala kusasula bibi byaffe. Okugaana okulokolebwa okuyita mu kukkiriza kwokka kiretera okulowooza nti obulokozi busobola okufunibwa okuyita mu bikolwa byaffe ebirungi. Abatume bayogera ku nzikiriza ez’obulimba mu myaka egyasooka egy’ekanisa ya Kristu. Okugeza , Yokaana ayogera ku nsomesa y’okuwakanya okubaawo kwa Katonda mu 1 Yokaana 4:1-3. Akakebera Yokaana keyakozesa okutegeera ensomesa entuufu kekokuba nti “Kristu yajja mu mubiri” (Olunyiriri olw’okubiri) )— oluwakanyiza ddala ensomesa ey’obulimba ey’abawakanyi. (laba 2 Yokaana 1:7)\nEnzikiriza ezi’oulimba ezisinga okumanyika leera kwekuli ey’Abajeova n’Abamamoni. Ebiwayi byomi byeyita kitundu ku Bukristaayo, wabula bombi bawakanya obwakatonda bw Kristu. Abajeova n’Abamamoni bakkiriza ebintu bingi ebikwata ku Bayibuli era ebikkiriziganya kw’ebyo Bayibuli by’esomesa. Wabula, amazima gali nti, bawakanya obwakatonda bwa Kristu era basomesa obulokozi obufunibwa okuyita mu bikolwa ebirungi era ekyo kibateeka mu biwayi by’enzikiriza ez’obulimba. Abajeova n’Abamamoni bangi wamu ne ba memba bangi ebebiwayi eby’obulimba bantu ba mpisa era bakkiriza mu muzima nti bebalina amazima. Ng’Abakristaayo, esuubi lyaffe era okusaba kwaffe kulina kuba nti abantu abali mu nzikiriza ez’obulimba banasobola okulaba obulimba era nti banasobola okusembezebwa eri amazima ag’obulokozi okuyita mu kukkiriza Kristu Yesu yekka.


Bukedde Online - Poliisi n'amagye erwanaganye n'abawagizi ba Besigye ng'ava mu kkooti\nPOLIISI n’amaggye bakubye abawagizi ba Dr Kizza Besigye ababadde bamulinddiride ku luguudo lw’e Gayaza okuviira ddala ku nkulungo y’okubbiri okutuuka e Kasangati okumukuliisaayo mu kkomera.\nAduumira ebikwekweto mu Kampala n’emiriraano SSP/ James Ruhweza ye yakuliddemu ekibinja kya baserikale ba poliisi n’amaggye gattako n’abavubuka abakuba abantu kibooko mu Kampala n’abalagira obutakkiriza wa boda boda yenna wadde atambuza ebigere okumukkiriza okugoberera Besigye okumutuusa ewuwe.\nBesigye bwe yasimbudde ku kkooti enkulu mu Kampala oluvannyuma lw’okuyimbulwa ku kakalu ka kkooti ku musango gw’okulya mu nsi ye olukwe yalinnye mmotoka y’omubaka w’e Rukungiri Francis Mujukye n'ayita ku Sheraton Hotel nayambuka okutuuka ku nkulungo ya Fair way Hotel poliisi n’eyagala okumulemesa okuyita e Mulago wabula n'agikuba ekimmooni.\nWano mmotoka za poliisi n’amaggye ezabadde omwenda nga zimugoberera zamugobye ne bamusanga ku nkulungo y’oku bbiri e Mulago ne batandika okuvuga nga bamutayiza nga ye atambulira wakati wazo bakira eno ebbali bwe bakuba abantu kibooko ku makubbo ababadde bamulinddiridde.\nPoliisi y'Amagye erwanaganye n'abawagize ng'ava mu kkootiNg’oggyeko abaserikale ababadde mu yunifoomu n’abavubuka aba kibooko sikwadi omwabadde n’abavuzi ba takisi bo babadde bali ku boda boda nga nabo bagenda bakuba abantu kibooko n’okubasindika okuva ku luguudo baleme kulaga Besigye buwagizi.\nKu Kalerwe Besigye yasanze abantu bamutegekedde eby’okulya omuli ennanansi, Water meron ne kalonda omulala wabula obweda buli ayagala okubimukwasa nga poliisi n’amagye bibakuba emiggo okutuusa abamu bwe basinzidde ebbali w’oluguudo ne babimukasuukira mu mmotoka ye munda.\nEmbeera bw’etyo bweyatambudde okutuukira ddala e Kasangati nga poliisi egenda erwanagana na bantu. Besigye bweyatuuse ku kubbo erikyama ewuwe poliisi n’egaana abawagizi be okukyama naye mu makage naggyayo omutwe n’abagamba nti mubeere bagumu bantu bange.\n“Nkomyewo tewaba abatiisatiisa n’aba poliisi temubatya kubanga mu kimanyi bulungi nti abo ba ’kifeesi’ abenoonyeza ebyabwe era wenakoma we ngenda okutandiikira” bwatyo Besigye bweyategezezza abawagizi be.\nOluvannyuma Besigye yagenze mu makaage n’abamu ku bantu ne bawaguza ne bamwaniriza mu luggya lwe bakira bamugwa mu kifuba omwabadde n’abayimbi okuli Bobi Wine ne Ronald Mayinja n’ababaka ba palamenti bangi.\nMinisita alambuludde ku tteeka erijja ku basawo b'ekinnansi\nSigenda kukkiriza bafere kubba ssente z'abavubuka - Nakiwala\nKasirya Ggwanga avuluze ababaka ba Palamenti\nNRM efulumizza pulogulaamu eneegituusa ku kulonda\nMuseveni ayise aba NRM okusunsula abaneesimbawo


Robinah Nantale y’omu ku batuuze abaasendeddwa emmere yaabwe yagambye nti, baali babawadde ebbanga lya myezi etaano okusobola okukuza emmere eno kyokka n’omwezi teguweze ne bagisenda ekintu kye batakkiriziganya nakyo\nABATUUZE b'e Kigoogwa ekisangibwa mu ggombolola y'e Gombe mu disitulikiti y'e Wakiso bavuddeyo ne bakukkulumira kkampuni y'Abachina okusenda emmere yaabwe ng'ebbanga lye baabawa okugiggyamu terinnaggwaako.\nAbatuuze abasoba mu 50 be babadde balimira ku ttaka lya Robert Mukasa lye yaguzizza kkampuni ya Gentex ekola ttanka ne payipu wabula ng'abatuuze baalabidde awo ng'emmere yaabwe esendebwa.\nEttaka kwe babadde balimira liri ku Block nnamba 82.\nOluvannyuma lw'abatuuze okufuna amawulire nga Mukasa bw'atunze ettaka kwe babadde balimira, baafuna bannaabwe nga bakulembeddwaamu Robert Ssempeebwa ne bagenda ewa Mukasa ne bamusaba okubawa ekiseera emmere yaabwe basooke bagikungule ne bagenda ne mu kkampuni okubasaba akadde basobole okukuza emmere yaabwe basobola okugikungula ne babakkiriza.\nWabula kibeewuunyisizza nga balaba weetiiye ng'esenda emmere yaabwe ng'ate ng'ebbanga lye baabawa teriweddeeko ekintu abatuuze kye baawakanyizza era ne balumba kkampuni eno nga beemulugunya ku ngeri gye boneonyeemu emmere yaabwe.\nRobinah Nantale y’omu ku batuuze abaasendeddwa emmere yaabwe yagambye nti, baali babawadde ebbanga lya myezi etaano okusobola okukuza emmere eno kyokka n’omwezi teguweze ne bagisenda ekintu kye batakkiriziganya nakyo.\nNnannyini ttaka Mukasa yagambye nti yaguza kkampuni eno ettaka lino wabula n'abasaba okugumiikiriza abatuuze basobole okuggyamu emmere yaabwe ate kye bataakoze.\nMukasa agasseeko nti obuzibu Abachina bwe balina buli kikoola ekya kiragala baguyita muddo ne batamanya nti emu mmere y'abatuuze.\nKansala w'ekitundu kino Hussein Kivumbi Balinnya yagambye nti baakoze endagaano mu buwandiike n’abakulira kkampuni eno okulaba nga bawa abatuuze obudde okugyamu emmere yaabwe.\nAkulira kkampuni eno eya Vigil Gunisha yagambye nti teyasobodde kutegeera nti asaawa mmere y’abatuuze era kati ba ddembe okugikungula ng'ekuze


Mukyala wange nnamukwanira emyaka 10 - Dr. Jack Jagwe\nDR. Jack Ganaafa Musoke Jagwe y’omu ku basawo abaasooka okufuna ddiguli mu busawo wano mu Uganda. NgaAugust 21, 2015 yajaguzza okuweza emyaka 50 mu bufumbo ne mukyala we Berry Nansimbi Jagwe gwe yamala emyaka 10 ng’amukwana okutuusa lwe yamutengula omutima n’amukuba empeta nga August 21, 1965. Oku\nDR. Jack Ganaafa Musoke Jagwe y’omu ku basawo abaasooka okufuna ddiguli mu busawo wano mu Uganda.\nNgaAugust 21, 2015 yajaguzza okuweza emyaka 50 mu bufumbo ne mukyala we Berry Nansimbi Jagwe gwe yamala emyaka 10 ng’amukwana okutuusa lwe yamutengula omutima n’amukuba empeta nga August 21, 1965. Okuva olwo agamba nti babadde mu ssanyu eritagambika. Obulamu bwabwe okuva lwe baasisinkana babunyumya bwe bati;\nOKUSISINKANA E KINGS COLLEGE BUDO\nBWE nnali nsoma mu Kings College Budo mu 1956 nga ndi mu S.4 ne wajjawo omuwala eyali omuto era ng’alabika bulungi.\nOno teyali mulala wabula ye mukyala wange Berry Nansimbi gwe ndi naye olwaleero lwe tujaguzza emyaka 50 mu bufumbo obutukuvu.\nMukyala wange yajja e Budo ng’ali mu S.2 era nze nnali nkulira abayizi e Budo nga buli muyizi anzisaamu ekitiibwa. Kale nnafuna akakisa ako okutandika okusonseka Nansimbi obugambo wabula mu bubba kuba e Budo baalinga batukuuma nnyo.\nDr. Jagwe ne mukyala we ku kabaga k’okujaguza emyaka 50.\nEMBEERA BWE YALI E BUDO\nAmateeka gaalinga mangi ku ssomero bwe zaaweranga essaawa 12 ez’olweggulo nga buli muyizi adda mu kisulo kye. Kale nnatumanga babaka nga mpandiika obubaluwa ne babutwalira Nansimbi okumulaga nti mwetaaga era mufaako ate ne be nnatumanga nga tebantenguwa.\nEbiseera ebyo okusoma kw’abaana abawala kwalinga kutono ddala. Abawala ngatulina batono ku ssomero kale nga bw’obaako gw’ofunye olina okumunyweza ate n’ofuba okulaba ng’abasomesa tebamanya.\nEbiseera ebyo abasomesa abasinga baabanga Bazungu.\nNansimbi nnamala emyaka 10 nga muperereza okutuuka lwe twagattibwa mu bufumbo obutukuvu nga August 21, 1965. Bwe\nnnatuula S.6 ye nnamulekayo e Budo. Nneegatta ku ttendekero e Makerere okusoma obusawo.\nWabula olw’okuba nnakimanya nti abawala e Budo batono ate nga mukyala wange yali muwala mubalagavu, kumpi buli lunaku naweerezanga ebbaluwa mu posita oluusi n’okutuma omubaka okumutegeeza nti nkyamwetaaga.\nDr. Jagwe ne mukyala we (mu maaso) n’abaanabaabwe lwe baajaguza emyaka 25 mu bufumbo.\nJAGWE ANG’AMBA EKIGAMBO KY’OMUKWANO EKISOOKA\nBERRY Nansimbi Jagwe agamba: Nga April 18, 1956, Jagwe lwe yasooka okunjatulira ekigambo nti “Mukwano, nkwagala\nn’omutima gwange gwonna” era kino yaking’amba maaso ku maaso. Bannange kyampitirirako kubanga ebiseera ebyo ye yali\nakulira abayizi ku King’s College Budo nga buli muyizi amutya.\nNnasooka kwewuunya kiki kye nsinza abawala abalala abaali e Budo ekimuwalirizza okung’amba nti anjagala. Ebiseera ebyo waaliyo abavubuka abalala bangi abaali banneegwanyiza naye bonna nnabayimiriza ne nsalawo ng’ende ne Jagwe kuba nnalaba nga n’obukulembeze bwe ku ssomero bulungi nga kale ndaba nange yali ajja kumpisa bulungi.\nEnsonga zino twasalawo okuzikuuma nga za kyama tusooke tumalirize emisomo gyaffe wabula nga mu mitima gyaffe tweyagala era nga twewandiikira obubaluwa buli omu n’ategeeza munne engeri gy’amwagalamu.\nAbaana ba Dr. Jagwe ku mukolo gw’okujaguza emyaka 50.\n‘Twagattibwa Kampala abagenyi ne tubasembereza e Masaka’\nJAGWE agamba nti, “nga mmalirizza okusoma diguli yange esooka mu busawo mu 1965 bampa omulimu okukola mu ddwaaliro lya Gavumenti e Mbale ne bampa ennyumba y’okusulamu eyali ennene naye nga nneebakamu nzekka.\nOlw’ekiwuubaalo nnasalawo tugattibwe ne Nansimbi. Ebiseera ebyo naye yali amalirizza obusomesa ku Buloba Junior Teachers Training College era olumu nnakeera ku makya ne ng’enda gye yali asomesa ne mmusaba anfumbirwe era naye n’akkiriza ne tugenda mu bazadde be ne tweyanjula era ne mmuwasa.\nEbiseera ebyo nga tewali bya kusondera mbaga nga bwe guli kati. Ssente zange ez’okukuba Nansimbi empeta nnali nnazisonda dda kuba nnamala emyaka 10 nga nkimanyi nti nnina okumuwasa. Twagattibwa mu Lutikko\ne Namirembe nga August 21, 1965 ng’omusumba Rev. Benon Lwanga Kaggwa ye yatugatta.\nAbagenyi twabasembeza ku Queens Court e Makerere ne tumala ne tugenda mu kyalo e Mpugwe mu bazadde bange nayo ne tuddamu embaga, Honeymoon twagimalirako mu Tropical Hotel e Masaka.\nPulezidenti Museveni (ku ddyo) ng’akwasa Dr. Jagwe omudaali.\nLAAVU YAFFE NZUNGU\nOlw’okuba ffenna twasomera mu masomero ga baloodi e Kings College Budo ebiseera ebyo ng’abaana ba baloodi bokka be basomerayo ate nga n’abasomesa abasinga obungi Bazungu kale twakula n’enkula ya Kizungu era mu maka gaffe tweyisa Kizungu ne laavu yaffe nzungu era etunyumira.\nAbagamba nti obufumbo buba bwa mbirigo mbeewuunya kuba obwange bunnyumidde ate bukyannyumira.\nSirabanga ku nnaku kuba nnabutandika na mmotoka baze gye yampa nga yaakampasa ate nga buli kye\nnsongako omwami ng’aleeta kale mbusanzeeemu ssanyu jjereere kuba situukangako ku mbeera endowoozesa nti oba\nnnobe nve mu maka gange\nPulezidenti yasiima Dr. Jagwe okuweereza\nDR. Jack Jagwe Ganaafa Musoke y’ani? Mutuuze w’e Bunga, ye mutabani w’abagenzi Eriya Ganaafa ne Asinansi Nanziri ab’e Mpugwe mu disitulikiti y’e Masaka.\nYasomerako mu Kigwanyizi pulayimale gye yatuulira ebigezo bya P.6. Oluvannyuma yeegatta ku Kako Junior SS n’atuulirayo Junior eyookusatu gye yava ne yeegatta ku Kings College Budo mu 1954.\nEno gye yatuulira siniya eyoomukaaga. Yeegatta ku ttendekero ly’e Makerere mu1957 n’asoma diguli mu busawo gye yafuna\nmu 1964. Y’omu ku baasooka okufuna diguli mu busawo ng’Abazungu bokka be bakkirizibwa nga okufuna diguli mu busawo.\nAbamu ku bazzukulu ba Bajagwe\nYagenda e Bungereza mu 1967 n’asoma dipulooma mu busawo okujjanjaba obulwadde bw’ensusu (Dermatology)\nne dipuloma mu MRCP-UK (Diploma of the Royal college of Physician of the United Kingdom).\nYakolera mu ddwaaliro ekkulu e Mulago okumala emyaka 50 okuva 1970 ng’ajjanjaba endwadde ez’enjawulo (Physician) era ye yali akulira woodi ya 4B e Mulago.\nYakulirako eddwaaliro ly’e Mulago (Medical Director) emyaka 15 okuva 1971 -1986.\nYaweebwa ekitiibwa kya Fellow of Royal College of Physician of London okuva e Bungereza, yafuna ekitiibwa kya Fellow\nof Royal College of Physician okuva e Edinburg.\nMu 1987-1992 yeegatta ku minisitule y’ebyobulamu nga y’avunaanyizibwa ku kugaba abasawo gye balina okukolera\nn’okulambula emirimu gye bakola.\nMu 2014 Pulezidenti Museveni yamuwa omudaali gwa Zaabu okumwebaza okukolera ekitongole ky’ebyobulamu\nokumala emyaka 50.\nEra mubaka (trustee) Joint Medical Store (Protestant& Catholic).\nYaliko ssentebe wakakiiko akaddukanya eddwaaliro ly’e Mengo okuva mu 1981- 1997. Yaliko ssentebe w’akakiiko\nakaateekawo; National Drug Policy formulation and Essential Drugs Programme era omu ku baatandika ekitongole ekivunaanyizibwa ku ddagala ekya National Medical Stores (NMS) and the National Drug Authority (NDA).\nMuky. Jagwe ye mukulu w’essomero Omuddugavu eyasooka e Gayaza\nMuky. Berry Nansimbi Jagwe y’ani?\nYasoma busomesa mu ttendekero lya Buloba TTC eryali ery’abawala bokka era yasomesaako ku Buloba Junior SS ne Kako Junior SS. Mu 1965 yeegatta ku Nabisunsa Girls School ng’asomesa essomo lya Economics eno gye yaggyibwa n’afuulibwa omukulu w’essomero lya Gayaza Junior School era ye mukyala Omuddugavu eyasooka okukulira essomero lino mu 1970-1975.\nYasomesaako ne ku Buganda Road Pulayimale eby’okusomesa n’abinnyuka mu 1980 awo ne yeegatta ku Uganda Commercial Bank ng’akola ku bantu abajjanga okutendekebwa mu bya bbanka.\nOkutuuka mu 1992 awo nadda awaka okufumbira omwami.\nYaliko mmemba ku kibiina ky’abakyala ky’Abakulisitaayo ekya YWCA (Young Women Christian Association) era\nyaliko Pulezidenti waakyo okumala emyaka esatu, atambudde amawanga mangi okuli Amerika, Sweden, China\nDr. Jagwe ne mukyala we nga bavubuka\nKwe tutambulizza obufumbo emyaka 50\nEkisookera ddala kwagalana, nze ne baze Jagwe tulina omukwano ogutagambika era buli omu ayagala munne kyenkanyi. Kale olw’omukwano ogwo omungi omuntu ne bw’asobya munne kimwanguyira okumusonyiwa kuba twagalana.\nFfenna tuva mu maka agalimu eddiini era naffe tulina eddiini nnyingi mu mitima gyaffe, kale amaka agalimu eddiini gawangaala era ne gaguma.\nObugumiikiriza kimu ku bituyambye okuvvuunuka ebyo ebiba bitukaluubiridde ne tutapapa kusalawo kubi ekituyambye okuwangaala n’okumanya nti ku nsi tekuli malayika kale omu bw’asobya omusonyiwa.\nOmukwano gwaffe, ffe twesooka okweyagala kuba twayagalana tuli bato ne tubeera ba mukwano nnyo kale omukwano ogwo ogwava obuto ebadde mpagi luwaga nnyo mu maka gaffe okuwangaala.\nMu maka gaffe tetunywa mwenge era tolitusanga mu bbaala nti twagenze kunywamu naye tugulayo wayini ne tunywerako awaka waffe ne mukyala wange naye nga tetugenze mu bbaala


Bukedde Online - Polisi ekyeremye okuyimbula Ssekikubo\nOmubaka Kato ekyenda bakizzizza munda n'asekerera abamuvuganya...\nKajoba azzeemu okukwatagana ne Kiwanuka mu ttiimu emu\nWORLD POPULATION DAY: Abantu bangi naye abakola batono ddala...\n'Enjiri gye ndeeta yaakuzimba buntu mu bantu'\nAfeze musajja munne n'amukuba kadaali!\nAdded 12th January 2020\nPOLIISI ekyaagaanyi okuyimbula Omubaka we Lwemiyaga Theodre Ssekikubo gweyakwaata ku Lwokutaano n'emuggulako emisango okuli ogw'okulumya omuntu, Okukuma omuliro mu bantu n'okujeemesa abantu ku kiragiro ky'okuggala akatale k'ente okulwanyisa obulwadde bwa kalusu!.\nOmubaka Ssekikubo nga yeezooba ne Polisi\nSsekikubo yali awakanya ekyokuggala akatale k'ente e Lwemiyaga olwa Kalusu ngagamba nti eno teri bulwadde buno ngabaali bataddewo kalaantiini ono baalina ebigendererwaa ebirala nokulemesa abantu okwenogera akassente mu nnaku enkulu nokuzza abaana ku ssomero ngaate ekitundu kiyimiriddewo mu kulunda.\nPoliisi yamukwaata nemuggalira mu kaddulu e Masaka ngeeno yadde babaka bane ne Minisita Haruna Kasolo bageendayo okumweyimirira kyokka poliisi yamulemera.\nOmwogezi wa poliisi e Masaka Paul Kangave agamba nti Ssekikubo atwaalibwa mu Kkooti e Masaka enkya ku Mmande asobole okuvunaanibwa.\nGavumenti ewadde ab'e Kyotera ttulakita\nAbeebijambiya 2 batolose mu kkomera ne basattiza ab'e Masaka\nJanet Museveni akyadde ku ttendekero ly'abasawo e Masaka okuwulira ebibasoomoza\nNjagala anzimbire ennyumba\nOmusajja yansuula mu nju nâ€™abaana\nNjagala kunfunira ddagala\nOmubaka Kato ekyenda bakizz...\nOMUBAKA Kato Lubwama owa Lubaga South asulirira kusiibulwa oluvanyuma lw’ekyenda ekibadde kikuumirwa ebweru w’olubuto...\nKajoba azzeemu okukwatagana...\nKu wiikendi Vipers SC yawadde omutendesi Kiwanuka endagaano ya myaka ebiri okumyuka omutendesi Fred Kajoba ng’ono...\nWORLD POPULATION DAY: Abant...\nKU Lwomukaaga nga July 7 lunaku lwa nsi yonna olw’obungi bw’abantu era eggulo we lwatuukidde nga mu Uganda mulimu...


Bukedde Online - Engeri amalwaliro gye geetegeseemu okulwanyisa ssennyiga omukambwe\nBatabani ne bawala bange kye kiseera okuzza ku bbali eby'obululu...\nEngeri amalwaliro gye geetegeseemu okulwanyisa ssennyiga omukambwe\nBiibino ebibuuzo ebikyebuuzibwa abantu ku bulwadde bwa Corona\nEnzijanjaba ezikoze seddwa ensi ez'enjawul...\nAdded 19th March 2020\nKU bantu abasoba mu bukadde 40 abali mu Uganda, amalwaliro abiri (2) gokka ge gateereddwaawo okujjanjaba abantu abanaabeera bazuuliddwa ne ssennyiga omukambwe (Coronavirus-COVID 19).\nDr. Emmanuel Batiibwe, akulira eddwaaliro lya Naggulu.\nBw'otuuka ku malwaliro gombi, ekikwaniriza ze taapu z'amazzi agalimu Jiiki atta obuwuka w'olina okunaabira mu ngalo ssaako eddagala erifuuyibwa mu ngalo za buli muntu ayingira eddwaaliro.\nDr. Moses Muwanga, akulira eddwaaliro lya Ntebbe Regional Referral Hospital agamba nti, engeri gye bali okumpi n'ekisaawe ky'ennyonyi eky'e Ntebe baataddewo ttiimu bbiri okuyambako okwekenneenya embeera eno.\nAnnyonnyola nti, "Ttiimu emu yateereddwa ku kisaawe ky'ennyonyi nga ssinga okeberebwa ng'ova mu nsi okuli; Amerika, China, Bufalansa, Iraq tukusuubira nti, oyinza okubeera ng'oli mu kiseera akawuka we kaalulira nga tekannalabika era oleetebwa mu ddwaaliro ery'e Ntebe.\nTtiimu endala twagitadde mu ddwaaliro ery'e Ntebe era twafunye ekisenge eky'enjawulo ekirimu ebitanda 27 nga mwe tugenda okutuusiza abantu abalina obubonero obwekuusa ku ssennyiga omukambwe.\nKuno twayongeddeko ttiimu y'abasawo abakugu 40 newankubadde nga n'abasawo abalala tugezezzaako okubawa obubaka n'okubangulwa nga ssinga tufuna abalwadde bangi abasawo abo batuyambako.\nKu basawo abo, 20 bokka be balina okubeera mu kisenge nga bano balina omulimu ogw'okwekenneenya omulwadde okumala essaawa 24 olwo ne baggya amalusu okuva mu mumiro ku muntu oyo ge tuweereza mu kitongole ekivunaanyizibwa ku kwekebejja vayiraasi mu ggwanga ekya Uganda Virus Research Institute (UVRI), era tubeera tusuubira mu ssaawa mukaaga okwekenneenya okwo kubeera kuwedde ne batuddiza amawulire.\nOmuntu yenna kasita ayingira mu kibangirizi ekyo akakatibwako okufuuyirwa eddagala ery'enjawulo kubanga tubeera tusuubira nti, byonna by'ozze nabyo birina obuwuka.\nAbantu tubakubiriza obutakoowa kunaaba mu ngalo, bakozese eddagala eritta obuwuka era beewale okumala gakwatirira buli wantu.\nDr. Moses Muwanga, akulira eddwaaliro lya gavumenti ery'e Ntebe.\nTOSIBA KU MIMWA\nOmuntu okwesiba akatambaala ku mumwa si kituufu kubanga obuwuka obwa Coronavirus butambulira mu mpewo ne bugwa awantu era omuntu ssinga akolola bugwa awantu.\nGy'okoma okwesiba akatambaala ku mumwa oyinza okukolola n'okabisiwaza ate ng'obuwuka bwagala awantu nga wabisi era bwe bugwako oyinza okubufuna. Kirungi abantu naddala abakolola okwettanira okukozesa ‘Facial masks' kubanga zibaamu obusengejja kyokka nga nayo si nnungi kulwisa ku mumwa n'ennyindo.\nKirungi omuntu alina ssennyiga omukambwe okumubeera miita nga mukaaga.\nTUTADDEWO WAADI Y'ABALINA OBUBONERO BWA SSENNYIGA\nDr. Emmanuel Batiibwe, akulira eddwaaliro lya China - Uganda Friendship Hospital e Naggulu agamba nti, buli lunaku bafuna abalwadde abali wakati wa 200 ne 300 era beetegese bulungi naddala ku bantu abasuubirwa nti, balina ssennyiga omukambwe.\nAgamba nti, " Ssinga omuntu azuulibwa nti, alina ssennyiga ow'engeri eno baakumuteeka mu kifo eky'enjawulo okutangira okusiiga abalala.\nBatunuulira ebifo ebivaamu abantu abangi era ssinga bakwekebejja ng'okolola, olina omusujja, obutawulira bulungi, okufuna ekiziyiro awo bakwawula ku balala.\nAyongerako nti, "Ssinga tufuna abantu abali mu mbeera eyo tubateereddewo waadi ey'enjawulo ng'erimu ebitanda bina (4) okusobola okubaawula ku balala ng'eno bwe tugenda okubekenneenya okukakasa oba ddala balina ssennyiga ono.\nTulina ttiimu ennene ey'abakuguse mu ndabirira ey'abalina obulwadde buno n'okudduukirira amangu ekizibu ekiguddewo.\nDr. Batiibwe ategeeza nti, okusoomooza kwe basinze okusanga kwe kuba nti abantu abasinga balina okutya kungi ku bulwadde buno nga kino kiyinza okutabula embeera nga balowooza nti, tebuwona era nti buli abufuna afa.\nEngeri amalwaliro gye geetegeseemu okulwanyisa ssennyiga omukambwe Dr. Emmanuel Batiibwe, akulira eddwaaliro lya Naggulu.\nEyazaala 3 agumbye ku poliisi\nOmuzannyo gukomye kati kuzaala\nBatabukidde Kato Lubwama okweyita ssentebe wa People Power mu Buganda\nKabaka akomyewo okuva e Swaziland\nAkafubo ka Kabaka nâ€™omubaka wa Amerika\nAbaabadde mu nteeseganya\nAbakugu balaze ebyasudde NR...\nABA NRM bakyatakula mitwe ku byavudde mu kalulu mu Buganda ne Busoga. Guno gwe gwabadde omulundi ogusooka, Pulezidenti...